Σύσταση αριθ. 950/79/EKAX τής Επιτροπής τής 14ης Μαΐου 1979 περί επιβολής οριστικού δασμού αντιντάμπινγκ σέ ορισμένους χυτοσιδήρους αιματίτου καταγωγής Βραζιλίας αλλά προελεύσεως άλλης τρίτης χώρας


title: ΕΚ: Συστασή της Επιτροπής, της 15ης Φεβρουαρίου 2005, σχετικά με το ρόλο των μη εκτελεστικών και των εποπτικών διοικητικών στελεχών των εισηγμένων εταιρειών, καθώς και με τις επιτροπές του διοικητικού ή του εποπτικού συμβουλίου (Κείμενο που παρουσιάζει ενδιαφέρον για τον ΕΟΧ)

text:
               25.2.2005

               EL

               Επίσημη Εφημερίδα της Ευρωπαϊκής Ένωσης

               L 52/51

      ΣΥΣΤΑΣΉ ΤΗΣ ΕΠΙΤΡΟΠΉΣ

   της 15ης Φεβρουαρίου 2005
   σχετικά με το ρόλο των μη εκτελεστικών και των εποπτικών διοικητικών στελεχών των εισηγμένων εταιρειών, καθώς και με τις επιτροπές του διοικητικού ή του εποπτικού συμβουλίου
   (Κείμενο που παρουσιάζει ενδιαφέρον για τον ΕΟΧ)
   (2005/162/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερη περίπτωση,
   Εκτιμώντας τα ακόλουθα:

               (1)

               Σε ανακοίνωση που εξέδωσε στις 21 Μαΐου 2003, η Επιτροπή παρουσίαζε το σχέδιο δράσης «Εκσυγχρονισμός του εταιρικού δικαίου και ενίσχυση της εταιρικής διακυβέρνησης στην Ευρωπαϊκή Ένωση — Ένα πρόγραμμα δράσης για την επίτευξη προόδου» (1). Βασικοί στόχοι του σχεδίου αυτού είναι η ενίσχυση των δικαιωμάτων των μετόχων και η προστασία των εργαζομένων, των πιστωτών και των άλλων μερών με τα οποία συναλλάσσεται μια εταιρεία, με παράλληλη κατάλληλη αναπροσαρμογή του εταιρικού δικαίου και των κανόνων εταιρικής διακυβέρνησης ανάλογα με τη μορφή της εταιρείας, καθώς και η προώθηση της αποδοτικότητας και της ανταγωνιστικότητας των επιχειρήσεων, με ειδική μέριμνα για ορισμένα διασυνοριακά ζητήματα.

               (2)

               Στο ψήφισμα που εξέδωσε στις 21 Απριλίου 2004, το Ευρωπαϊκό Κοινοβούλιο εξέφρασε την ικανοποίησή του για το σχέδιο αυτό και τη σθεναρή υποστήριξή του προς τις περισσότερες από τις αναγγελλόμενες πρωτοβουλίες. Το Ευρωπαϊκό Κοινοβούλιο κάλεσε την Επιτροπή να προτείνει κανόνες για την εξάλειψη και την πρόληψη των συγκρούσεων συμφερόντων, τόνισε δε ιδίως την ανάγκη, οι εισηγμένες εταιρείες να διαθέτουν επιτροπή ελέγχου, στης οποίας τα καθήκοντα να περιλαμβάνεται και η εποπτεία της ανεξαρτησίας, της αντικειμενικότητας και της αποτελεσματικότητας των εξωτερικών ελεγκτών.

               (3)

               Τα μη εκτελεστικά και τα εποπτικά διοικητικά στελέχη των εταιρειών προσλαμβάνονται για διάφορους λόγους. Ιδιαίτερη σημασία έχει η εκ μέρους τους εποπτεία των εκτελεστικών και των διευθυντικών διοικητικών στελεχών, καθώς και η αντιμετώπιση καταστάσεων με σύγκρουση συμφερόντων. Η προώθηση του ρόλου αυτού έχει ιδιαίτερη σημασία για την αποκατάσταση της εμπιστοσύνης στις χρηματοοικονομικές αγορές. Ως εκ τούτου, τα κράτη μέλη θα πρέπει να κληθούν να λάβουν μέτρα για τις εισηγμένες εταιρείες, οι οποίες ορίζονται ως οι εταιρείες των οποίων οι κινητές αξίες γίνονται δεκτές προς διαπραγμάτευση σε εποπτευόμενη (ρυθμιζόμενη) αγορά της Κοινότητας. Κατά την εφαρμογή της παρούσας σύστασης, τα κράτη μέλη θα πρέπει να εξετάζουν τις ιδιαιτερότητες των οργανισμών συλλογικών επενδύσεων εταιρικού τύπου και να προλαμβάνουν την μη αναγκαία άνιση αντιμετώπιση των διαφόρων οργανισμών συλλογικών επενδύσεων. Όσον αφορά τους οργανισμούς συλλογικών επενδύσεων κατά τον ορισμό της οδηγίας 85/611/ΕΟΚ, του Συμβουλίου, της 20ής Δεκεμβρίου 1985, για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (2), η εν λόγω οδηγία ήδη προβλέπει ορισμένους συγκεκριμένους μηχανισμούς διακυβέρνησης. Ωστόσο, για την πρόληψη της μη αναγκαίας άνισης αντιμετώπισης των οργανισμών συλλογικών επενδύσεων εταιρικού τύπου που δεν εμπίπτουν στην κοινοτική εναρμόνιση, τα κράτη μέλη θα πρέπει να λαμβάνουν υπόψη τους το αν και σε ποιο βαθμό αυτοί οι μη εναρμονισμένοι οργανισμοί υπάγονται σε ισοδύναμους μηχανισμούς διακυβέρνησης.

               (4)

               Λόγω της πολυπλοκότητας πολλών από τα εγειρόμενα ζητήματα, η υιοθέτηση λεπτομερών δεσμευτικών κανόνων δεν αποτελεί κατ’ ανάγκην τον πλέον αποδοτικό και επιθυμητό τρόπο επίτευξης των επιδιωκόμενων στόχων. Πολλοί κώδικες εταιρικής διακυβέρνησης που ισχύουν σε κράτη μέλη τείνουν να βασίζονται στην κοινολόγηση για την ενθάρρυνση της συμμόρφωσης, βάσει της προσέγγισης «συμμόρφωση ή εξήγηση»: οι εταιρείες καλούνται να κοινολογούν αν συμμορφώνονται με τον ισχύοντα κώδικα και να εξηγούν τυχόν ουσιώδεις αποκλίσεις από αυτόν. Η προσέγγιση αυτή επιτρέπει στις εταιρείες να ανταποκρίνονται στις συγκεκριμένες απαιτήσεις του κλάδου τους και της επιχειρηματικότητας, στις δε αγορές να αξιολογούν τις παρεχόμενες εξηγήσεις και αιτιολογήσεις. Έτσι, με σκοπό την προώθηση του ρόλου των μη εκτελεστικών και των εποπτικών διοικητικών στελεχών, ενδείκνυται τα κράτη μέλη να κληθούν να λάβουν τα μέτρα που είναι αναγκαία για τη θέσπιση, σε εθνικό επίπεδο, διατάξεων εμπνεόμενων από την παρούσα σύσταση, προς εφαρμογή στις εισηγμένες εταιρείες μέσω είτε της προσέγγισης «συμμόρφωση ή εξήγηση» είτε της νομοθεσίας.

               (5)

               Εάν τα κράτη μέλη επιλέγουν την προσέγγιση «συμμόρφωση ή εξήγηση» (βάσει της οποίας οι εταιρείες οφείλουν να εξηγούν τις πρακτικές τους με παραπομπή σε καθορισμένες συστάσεις βέλτιστης πρακτικής), θα πρέπει να είναι σε θέση να παραπέμπουν στις οικείες συστάσεις που έχουν διατυπωθεί από τους παράγοντες της αγοράς.

               (6)

               Τα μέτρα που λαμβάνουν τα κράτη μέλη ακολουθώντας την παρούσα σύσταση θα πρέπει να αποσκοπούν βασικά στη βελτίωση της εταιρικής διακυβέρνησης των εισηγμένων εταιρειών. Επειδή δε ο στόχος αυτός είναι συναφής με την προστασία των επενδυτών, πραγματικών ή δυνητικών, σε όλες τις εισηγμένες εταιρείες της Κοινότητας, ανεξάρτητα από το αν αυτές έχουν την εταιρική τους έδρα σε κράτος μέλος, τα μέτρα αυτά θα πρέπει να καλύπτουν και τις εταιρείες τρίτων χωρών που είναι εισηγμένες σε αγορά της Κοινότητας.

               (7)

               Η παρουσία στο συμβούλιο εταιρείας ανεξάρτητων εκπροσώπων, οι οποίοι να είναι σε θέση να αμφισβητήσουν τις αποφάσεις της διοίκησης, θεωρείται ευρέως ως μέσο προστασίας των συμφερόντων των μετόχων και των λοιπών εταίρων. Σε εταιρείες με διάχυση μεριδίων, βασική μέριμνα είναι να καθίστανται τα μέλη της διοίκησης υπόλογα προς τους αδύναμους μετόχους. Σε εταιρείες με ελέγχοντα μερίδια, η προσοχή εστιάζεται περισσότερο στην εξασφάλιση του ότι η εταιρεία θα λειτουργεί με τρόπο που να λαμβάνει επαρκώς υπόψη τα συμφέροντα της μειοψηφίας. Η εξασφάλιση επαρκούς προστασίας των τρίτων μερών παρουσιάζει ενδιαφέρον και στις δύο αυτές περιπτώσεις. Ανεξάρτητα από την επίσημη μορφή του διοικητικού συμβουλίου μιας εταιρείας, η διοίκηση θα πρέπει, ως εκ τούτου, να υπόκειται σε αποτελεσματική και επαρκώς ανεξάρτητη εποπτεία. Ως ανεξαρτησία θα πρέπει να νοείται η απουσία κάθε ουσιώδους σύγκρουσης συμφερόντων. Στο πλαίσιο αυτό, θα πρέπει να αποδίδεται η δέουσα προσοχή ιδίως σε τυχόν απειλές ανακύπτουσες από το ότι μέλος του συμβουλίου διαθέτει στενούς δεσμούς με ανταγωνιστή της εταιρείας.

               (8)

               Για να εξασφαλίζεται η υπαγωγή της διοίκησης σε αποτελεσματική και επαρκώς ανεξάρτητη εποπτεία, το διοικητικό ή το εποπτικό συμβούλιο θα πρέπει να περιλαμβάνει επαρκή αριθμό εντεταλμένων μη εκτελεστικών ή εποπτικών διοικητικών στελεχών, τα οποία δεν παίζουν ρόλο στην άσκηση διοικητικών καθηκόντων στην εταιρεία ή στον όμιλό της και είναι ανεξάρτητα, καθότι είναι απαλλαγμένα από κάθε ουσιώδη σύγκρουση συμφερόντων. Λόγω των διαφορετικών νομικών καθεστώτων στα κράτη μέλη, η αναλογία των ανεξάρτητων διοικητικών στελεχών που θα πρέπει να μετέχουν στο διοικητικό ή το εποπτικό συμβούλιο συνολικά δεν θα πρέπει να καθορισθεί επακριβώς σε κοινοτικό επίπεδο.

               (9)

               Ο εποπτικός ρόλος των μη εκτελεστικών και των εποπτικών διοικητικών στελεχών κρίνεται κατά κανόνα ουσιώδης σε τρεις τομείς, όπου είναι ιδιαίτερα πιθανή η εμφάνιση συγκρούσεων συμφερόντων στη διοίκηση, ιδίως οσάκις οι μέτοχοι δεν έχουν την άμεση ευθύνη σχετικά: διορισμός των διοικητικών στελεχών, αποδοχές των διοικητικών στελεχών και έλεγχος. Ως εκ τούτου, είναι ενδεδειγμένη η προώθηση του ρόλου των μη εκτελεστικών και των εποπτικών διοικητικών στελεχών στους τομείς αυτούς και η ενθάρρυνση της δημιουργίας, στο πλαίσιο των διοικητικών ή των εποπτικών συμβουλίων, επιτροπών αρμοδίων για τους διορισμούς, τις αποδοχές και τους ελέγχους, αντίστοιχα.

               (10)

               Κατ’ αρχήν, και με την επιφύλαξη των εξουσιών της γενικής συνέλευσης, μόνον το διοικητικό ή το εποπτικό συμβούλιο ως σύνολο έχει την καταστατική εξουσία λήψης των αποφάσεων και, ως συλλογικό όργανο, λογοδοτεί συλλογικά για την άσκηση των καθηκόντων του. Το διοικητικό ή το εποπτικό συμβούλιο έχει την εξουσία να προσδιορίζει τον αριθμό και τη δομή των επιτροπών που κρίνει ενδεδειγμένες για τη διευκόλυνση του έργου του, αλλά οι επιτροπές αυτές κατ’ αρχήν δεν μπορούν να υποκαθιστούν το διοικητικό ή το εποπτικό συμβούλιο. Ως γενικός κανόνας, οι επιτροπές διορισμών, αποδοχών και ελέγχου θα πρέπει, ως εκ τούτου, να προβαίνουν κανονικά σε συστάσεις με σκοπό την προετοιμασία των αποφάσεων που πρόκειται να λάβει το διοικητικό ή το εποπτικό συμβούλιο. Πάντως, το διοικητικό ή το εποπτικό συμβούλιο δεν θα πρέπει να παρεμποδίζεται από τη μεταβίβαση των εξουσιών του για τη λήψη αποφάσεων σε επιτροπές, οσάκις κρίνει τούτο ενδεδειγμένο και τούτο επιτρέπεται από την εθνική νομοθεσία, έστω και αν το διοικητικό ή το εποπτικό συμβούλιο παραμένει πλήρως υπεύθυνο για τις αποφάσεις που λαμβάνονται στον τομέα των αρμοδιοτήτων του.

               (11)

               Δεδομένου ότι η επιλογή υποψηφίων για την πλήρωση θέσεων σε ενιαίο ή σε διφυές συμβούλιο εγείρει ζητήματα συνδεόμενα με την επιλογή των μη εκτελεστικών και των εποπτικών διοικητικών στελεχών που πρόκειται να εποπτεύουν τη διοίκηση, ή συνδεόμενα με τη διατήρηση της εν ενεργεία διοίκησης, η επιτροπή διορισμών θα πρέπει να απαρτίζεται κυρίως από ανεξάρτητα μη εκτελεστικά ή εποπτικά διοικητικά στελέχη, διατηρώντας, ωστόσο, χώρο και για μη εκτελεστικά ή εποπτικά διοικητικά στελέχη που δεν ικανοποιούν τα κριτήρια ανεξαρτησίας. Διατηρείται επίσης χώρος για εκτελεστικά/διευθυντικά διοικητικά στελέχη (οσάκις η επιτροπή διορισμών συγκροτείται στους κόλπους ενιαίου συμβουλίου και ενόσω αυτά τα διευθυντικά/εκτελεστικά στελέχη δεν αποτελούν πλειοψηφία στην εν λόγω επιτροπή).

               (12)

               Λόγω των διαφορετικών προσεγγίσεων στα κράτη μέλη σε σχέση με τα όργανα που είναι αρμόδια για το διορισμό και την παύση των διοικητικών στελεχών, ο ρόλος της επιτροπής διορισμών στο πλαίσιο του διοικητικού ή του εποπτικού συμβουλίου θα πρέπει κατ’ ουσίαν να έγκειται στην εξασφάλιση του ότι, οσάκις το διοικητικό ή το εποπτικό συμβούλιο διαδραματίζει ρόλο κατά το διορισμό και την παύση (είτε έχει την εξουσία να καταθέτει προτάσεις είτε την εξουσία να λαμβάνει αποφάσεις, κατά την εθνική νομοθεσία), ο ρόλος αυτός θα ασκείται με κατά το δυνατόν αντικειμενικό και επαγγελματικό τρόπο. Η επιτροπή διορισμών θα πρέπει, ως εκ τούτου, να διατυπώνει κυρίως συστάσεις προς το διοικητικό ή το εποπτικό συμβούλιο σε σχέση με το διορισμό ή την παύση διοικητικών στελεχών από το όργανο που είναι αρμόδιο κατά την εθνική νομοθεσία.

               (13)

               Στον τομέα των αποδοχών, οι κώδικες εταιρικής διακυβέρνησης που ισχύουν στα κράτη μέλη τείνουν να εστιάζονται πρωτίστως στις αποδοχές των εκτελεστικών και των διευθυντικών διοικητικών στελεχών, διότι οι πιθανότητες να αναφυούν συγκρούσεις συμφερόντων και καταχρήσεις εντοπίζονται κυρίως εδώ. Ακόμη, πολλοί κώδικες αναγνωρίζουν ότι θα πρέπει να δίδεται προσοχή και σε επίπεδο συμβουλίου στην πολιτική αποδοχών για τα ανώτερα στελέχη. Τέλος, το ζήτημα των δικαιωμάτων προαίρεσης για αγορά μετοχών τυγχάνει ιδιαίτερης προσοχής. Λόγω των διαφορετικών προσεγγίσεων στα κράτη μέλη σε σχέση με τα όργανα που είναι αρμόδια για τον καθορισμό των αποδοχών των διοικητικών στελεχών, ο ρόλος της επιτροπής αποδοχών στο πλαίσιο του διοικητικού ή του εποπτικού συμβουλίου θα πρέπει κατ’ ουσίαν να έγκειται στην εξασφάλιση του ότι, οσάκις το διοικητικό ή το εποπτικό συμβούλιο διαδραματίζει ρόλο κατά τον καθορισμό των αποδοχών (είτε έχει την εξουσία να καταθέτει προτάσεις είτε την εξουσία να λαμβάνει αποφάσεις, κατά την εθνική νομοθεσία), ο ρόλος αυτός θα ασκείται με κατά το δυνατόν αντικειμενικό και επαγγελματικό τρόπο. Η επιτροπή αποδοχών θα πρέπει, ως εκ τούτου, να διατυπώνει κυρίως συστάσεις προς το διοικητικό ή το εποπτικό συμβούλιο σε σχέση με τον καθορισμό των αποδοχών και με σκοπό την έκδοση σχετικής απόφασης από το όργανο που είναι αρμόδιο κατά την εθνική νομοθεσία.

               (14)

               Η μέριμνα ώστε οι χρηματοοικονομικές εκθέσεις και τα λοιπά στοιχεία που διατίθενται από την εταιρεία να αποδίδουν μιαν επακριβή και πλήρη εικόνα της θέσης της εταιρείας, καθώς και η παρακολούθηση των διαδικασιών που προβλέπονται για την αξιολόγηση και τη διαχείριση των κινδύνων θεωρούνται συνήθως ως δύο βασικά καθήκοντα του διοικητικού ή του εποπτικού συμβουλίου. Στο πλαίσιο αυτό, οι περισσότεροι κώδικες εταιρικής διακυβέρνησης αναθέτουν στην επιτροπή ελέγχου ουσιώδη ρόλο ως προς την υποστήριξη του διοικητικού ή του εποπτικού συμβουλίου κατά την άσκηση των καθηκόντων αυτών. Σε ορισμένα κράτη μέλη, τα καθήκοντα αυτά ανατίθενται, εν όλω ή εν μέρει, σε εταιρικά όργανα εκτός διοικητικού ή εποπτικού συμβουλίου. Ως εκ τούτου, ενδείκνυται να προβλέπεται ότι μια επιτροπή ελέγχου εκτός διοικητικού ή εποπτικού συμβουλίου θα πρέπει κανονικά να διατυπώνει συστάσεις σε σχέση με τα προαναφερόμενα ζητήματα ελέγχου, και ότι τα καθήκοντα αυτά είναι δυνατόν να ασκούνται και από άλλα όργανα — εκτός διοικητικού ή εποπτικού συμβουλίου — με την ίδια αποτελεσματικότητα.

               (15)

               Για να μπορούν τα μη εκτελεστικά και τα εποπτικά διοικητικά στελέχη να διαδραματίζουν αποτελεσματικό ρόλο, θα πρέπει να διαθέτουν τα κατάλληλα προσόντα και επαρκή χρόνο για την εργασία τους αυτή. Επιπλέον δε, ικανός αριθμός από αυτά θα πρέπει να ανταποκρίνεται στα κατάλληλα κριτήρια ανεξαρτησίας. Ο διορισμός μη εκτελεστικών ή εποπτικών διοικητικών στελεχών θα πρέπει να γίνεται βάσει επαρκών στοιχείων σχετικών με τα ως άνω ζητήματα και με αρκετά συχνή ανανέωση.

               (16)

               Όσον αφορά τα προσόντα των διοικητικών στελεχών, οι περισσότεροι κώδικες εταιρικής διακυβέρνησης επιμένουν στην ανάγκη συγκρότησης των συμβουλίων από ικανά στελέχη, αλλά ταυτόχρονα αναγνωρίζουν ότι ο ορισμός των κατάλληλων προσόντων θα πρέπει να επαφίεται στην εκάστοτε εταιρεία, διότι τα προσόντα αυτά εξαρτώνται, μεταξύ άλλων, από τις δραστηριότητές, το μέγεθος και το περιβάλλον της, καθώς και διότι θα πρέπει να τα διαθέτουν όλα τα μέλη του συμβουλίου. Ωστόσο, υπάρχει ένα ζήτημα το οποίο συνήθως δημιουργεί ιδιαίτερη ανησυχία, δηλαδή η ανάγκη ιδιαίτερων προσόντων για τα μέλη της επιτροπής ελέγχου, όπου κρίνονται απαραίτητες ορισμένες εξειδικευμένες γνώσεις. Το διοικητικό ή το εποπτικό συμβούλιο θα πρέπει, λοιπόν, να καθορίζει την επιθυμητή σύνθεσή του και να την αξιολογεί κατά διαστήματα, ενώ θα πρέπει να εξετάζει με ιδιαίτερη προσοχή την εμπειρία που απαιτείται για τα μέλη της επιτροπής ελέγχου.

               (17)

               Όσον αφορά τις υποχρεώσεις των διοικητικών στελεχών, οι περισσότεροι κώδικες εταιρικής διακυβέρνησης μεριμνούν ώστε τα στελέχη αυτά να αφιερώνουν επαρκή χρόνο στα καθήκοντά τους. Ορισμένοι από τους κώδικες αυτούς περιορίζουν τον αριθμό των θέσεων που είναι δυνατόν να κατέχουν τα στελέχη μιας εταιρείας σε άλλες: οι θέσεις του προέδρου και του εκτελεστικού ή διευθυντικού διοικητικού στελέχους συνήθως αναγνωρίζονται ως πλέον απαιτητικές από εκείνες των μη εκτελεστικών και των εποπτικών διοικητικών στελεχών, αλλά ο ακριβής αριθμός των άλλων επιτρεπόμενων διοικητικών θέσεων ποικίλλει σε μεγάλο βαθμό. Ωστόσο, η αφοσίωση που απαιτείται από ένα διοικητικό στέλεχος είναι δυνατόν να ποικίλλει και αυτή σε μεγάλο βαθμό, ανάλογα με την εταιρεία και το περιβάλλον της. Σε τέτοιες περιπτώσεις, θεωρείται ενδεδειγμένο, κάθε διοικητικό στέλεχος να αναλαμβάνει την εξισορρόπηση με τις άλλες θέσεις που κατέχει.

               (18)

               Εν γένει, οι κώδικες εταιρικής διακυβέρνησης που ισχύουν στα κράτη μέλη αναγνωρίζουν την ανάγκη ύπαρξης σημαντικού ποσοστού ανεξάρτητων μη εκτελεστικών και εποπτικών στελεχών, δηλαδή στελεχών ελεύθερων από κάθε ουσιώδη σύγκρουση συμφερόντων. Η ανεξαρτησία στις περισσότερες περιπτώσεις νοείται ως απουσία στενών δεσμών με τη διοίκηση, τους έχοντες τον έλεγχο μετόχους και την ίδια την εταιρεία. Λόγω της απουσίας κοινού και επακριβούς ορισμού της ανεξαρτησίας, είναι ενδεδειγμένο να προβλέπεται μια γενική δήλωση αποσκοπούσα στην περιγραφή του γενικού στόχου. Πρέπει να προβλεφθεί η κάλυψη (όχι διεξοδική) ορισμένων καταστάσεων οι οποίες να αποδίδουν τις σχέσεις ή τις περιστάσεις που συνήθως αναγνωρίζονται ως οδηγούσες δυνητικά σε ουσιώδεις συγκρούσεις συμφερόντων. Τα κράτη μέλη θα πρέπει να εξετάζουν δεόντως τα στοιχεία αυτά κατά τη θέσπιση, σε εθνικό επίπεδο, κριτηρίων προς χρήση από τα διοικητικά ή τα εποπτικά συμβούλια. Ο ορισμός της ανεξαρτησίας θα πρέπει κατ’ αρχήν να αποτελεί ζήτημα προς εξέταση από το διοικητικό ή το εποπτικό συμβούλιο. Όταν το διοικητικό ή το εποπτικό συμβούλιο εφαρμόζει τα κριτήρια ανεξαρτησίας, θα πρέπει να προκρίνει την ουσία έναντι του τύπου.

               (19)

               Εν όψει της σπουδαιότητας που αποδίδεται στον ρόλο των μη εκτελεστικών και των εποπτικών διοικητικών στελεχών σε σχέση με την αποκατάσταση της εμπιστοσύνης και γενικότερα με την ανάπτυξη χρηστών πρακτικών εταιρικής διακυβέρνησης, η πορεία της εφαρμογής της παρούσας σύστασης από τα κράτη μέλη θα πρέπει να παρακολουθείται στενά,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   ΤΜΗΜΑ I
   ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ
   1.   Πεδίο εφαρμογής
   1.1.   Τα κράτη μέλη καλούνται να λάβουν τα μέτρα που είναι αναγκαία για τη θέσπιση σε εθνικό επίπεδο, είτε μέσω της προσέγγισης «συμμόρφωση ή εξήγηση» είτε μέσω νομοθετικών ρυθμίσεων, και με τα πλέον ενδεδειγμένα για το νομικό τους περιβάλλον μέσα, διατάξεις σχετικά με τον ρόλο των μη εκτελεστικών και των εποπτικών διοικητικών στελεχών, καθώς και των επιτροπών του διοικητικού ή του εποπτικού συμβουλίου, προς χρήση από τις εισηγμένες εταιρείες.
   Θα πρέπει να λάβουν δεόντως υπόψη τις ιδιαιτερότητες των οργανισμών συλλογικών επενδύσεων εταιρικού τύπου που εμπίπτουν στην οδηγία 85/611/ΕΟΚ. Ακόμη, τα κράτη μέλη θα πρέπει να εξετάσουν και τις ιδιαιτερότητες των οργανισμών συλλογικών επενδύσεων εταιρικού τύπου που δεν εμπίπτουν στις ως άνω οδηγίες και οι οποίοι έχουν ως αποκλειστικό σκοπό την επένδυση χρηματικών ποσών που προέρχονται από επενδυτές, σε ένα διαφοροποιημένο φάσμα περιουσιακών στοιχείων, ενώ δεν επιδιώκουν την εξασφάλιση του νομικού ή του διαχειριστικού ελέγχου σε οποιονδήποτε από τους εκδότες των υποκείμενων επενδύσεων.
   1.2.   Εάν ένα κράτος μέλος αποφασίζει να εφαρμόσει την προσέγγιση «συμμόρφωση ή εξήγηση», η οποία απαιτεί από τις εταιρείες να εξηγούν τις πρακτικές τους με γνώμονα συστάσεις για καθορισμένες βέλτιστες πρακτικές, θα πρέπει να ζητείται από τις εταιρείες να προσδιορίζουν σε ετήσια βάση τις συστάσεις με τις οποίες δεν συμμορφώθηκαν (και, εφόσον πρόκειται για συστάσεις των οποίων οι απαιτήσεις έχουν πάγιο χαρακτήρα, το τμήμα της χρήσης κατά το οποίο σημειώθηκε η μη συμμόρφωση), καθώς και να εξηγούν με ουσιαστικό και εξειδικευμένο τρόπο την έκταση — και τους λόγους — κάθε ουσιώδους μη συμμόρφωσης.
   1.3.   Κατά την εξέταση των αρχών που τίθενται στην παρούσα σύσταση, τα κράτη μέλη θα πρέπει να λαμβάνουν υπόψη, ιδίως, τα ακόλουθα:
   1.3.1.   Τα καθήκοντα και τα χαρακτηριστικά που ανατίθενται από κράτος μέλος σε οποιαδήποτε από τις επιτροπές που συγκροτούνται στους κόλπους του διοικητικού ή του εποπτικού συμβουλίου και μνημονεύονται στην παρούσα σύσταση θα πρέπει να λαμβάνουν δεόντως υπόψη τα δικαιώματα και τις υποχρεώσεις των αρμόδιων εταιρικών οργάνων που προβλέπονται στην οικεία εθνική νομοθεσία.
   1.3.2.   Τα κράτη μέλη θα πρέπει να έχουν τη δυνατότητα να επιλέγουν, εν όλω ή εν μέρει, μεταξύ της συγκρότησης οποιασδήποτε επιτροπής στους κόλπους του διοικητικού ή του εποπτικού συμβουλίου με τα χαρακτηριστικά που προτείνονται στην παρούσα σύσταση, και άλλων δομών — εκτός διοικητικού ή εποπτικού συμβουλίου — ή διαδικασιών. Οι εν λόγω δομές ή διαδικασίες οι οποίες θα μπορούσαν να είναι είτε υποχρεωτικές για τις εταιρείες δυνάμει της εθνικής νομοθεσίας, είτε να είναι βέλτιστες πρακτικές συνιστώμενες σε εθνικό επίπεδο μέσω προσέγγισης «συμμόρφωση ή εξήγηση», πρέπει να είναι λειτουργικά ισοδύναμες και εξίσου αποτελεσματικές.
   1.4.   Όσον αφορά τις εισηγμένες εταιρείες με εταιρική έδρα σε κράτος μέλος, οι διατάξεις που πρέπει να θεσπισθούν από τα κράτη μέλη θα πρέπει να καλύπτουν τουλάχιστον όσες εισηγμένες εταιρείες έχουν την εταιρική τους έδρα στην επικράτειά τους.
   Όσον αφορά τις εισηγμένες εταιρείες χωρίς εταιρική έδρα σε κράτος μέλος, οι διατάξεις που πρέπει να θεσπισθούν από τα κράτη μέλη θα πρέπει να καλύπτουν τουλάχιστον όσες εισηγμένες εταιρείες έχουν πρωτίστως εγγραφεί σε εποπτευόμενη (ρυθμιζόμενη) αγορά λειτουργούσα στην επικράτειά τους.
   2.   Ορισμοί για τους σκοπούς της παρούσας σύστασης
   2.1.   Ως «εισηγμένες εταιρείες» νοούνται οι εταιρείες των οποίων οι κινητές αξίες είναι δεκτές προς διαπραγμάτευση σε ρυθμιζόμενη (εποπτευόμενη) αγορά κατά την έννοια της οδηγίας 2004/39/ΕΚ, σε ένα ή περισσότερα κράτη μέλη.
   2.2.   Ως «διοικητικό στέλεχος» νοείται κάθε μέλος του διοικητικού, του διευθυντικού ή του εποπτικού οργάνου μιας εταιρείας.
   2.3.   Ως «εκτελεστικό διοικητικό στέλεχος» νοείται κάθε μέλος του διοικητικού οργάνου (ενιαίου συμβουλίου) το οποίο εμπλέκεται στην καθημερινή διαχείριση της εταιρείας.
   2.4.   Ως «μη εκτελεστικό διοικητικό στέλεχος» νοείται κάθε μέλος του διοικητικού οργάνου (ενιαίο συμβούλιο) της εταιρείας πέραν των εκτελεστικών διοικητικών στελεχών.
   2.5.   Ως «διευθυντικό διοικητικό στέλεχος» νοείται κάθε μέλος του διευθυντικού συμβουλίου (διφυές συμβούλιο) της εταιρείας.
   2.6.   Ως «εποπτικό διοικητικό στέλεχος» νοείται κάθε μέλος του εποπτικού συμβουλίου (διφυούς συμβουλίου) της εταιρείας.
   ΤΜΗΜΑ II
   ΠΑΡΟΥΣΙΑ ΚΑΙ ΡΟΛΟΣ ΤΩΝ ΜΗ ΕΚΤΕΛΕΣΤΙΚΩΝ ΚΑΙ ΤΩΝ ΕΠΟΠΤΙΚΩΝ ΔΙΟΙΚΗΤΙΚΩΝ ΣΤΕΛΕΧΩΝ ΣΕ ΔΙΟΙΚΗΤΙΚΑ Ή ΕΠΟΠΤΙΚΑ ΣΥΜΒΟΥΛΙΑ
   3.   Παρουσία και ρόλος των μη εκτελεστικών και των εποπτικών διοικητικών στελεχών
   3.1.   Τα διοικητικά, διευθυντικά και εποπτικά όργανα θα πρέπει συνολικά να επιτυγχάνουν την κατάλληλη ισορροπία μεταξύ εκτελεστικών/διευθυντικών και μη εκτελεστικών/εποπτικών διοικητικών στελεχών, έτσι ώστε κανένα πρόσωπο ή ομάδα προσώπων να μην μπορεί να κυριαρχεί στη διαδικασία λήψης των αποφάσεων των οργάνων αυτών.
   3.2.   Οι τρέχουσες ή οι παρελθούσες εκτελεστικές αρμοδιότητες του προέδρου του διοικητικού ή του εποπτικού συμβουλίου δεν θα πρέπει να αποτελούν εμπόδιο στην εκ μέρους του άσκηση αντικειμενικής εποπτείας. Σε ένα ενιαίο συμβούλιο, ένας από τους τρόπους επίτευξης αυτού του στόχου είναι, οι ρόλοι του προέδρου και του διευθύνοντος συμβούλου να διαχωρίζονται. Τόσο στα ενιαία όσο και στα διφυή συμβούλια, μια επιλογή είναι, ο διευθύνων σύμβουλος να μην γίνεται απευθείας πρόεδρος του διοικητικού ή του εποπτικού συμβουλίου. Στις περιπτώσεις όπου η εταιρεία επιλέγει να συνδυάσει τους ρόλους του προέδρου και του διευθύνοντος συμβούλου, ή να διορίσει απευθείας ως πρόεδρο του διοικητικού ή του εποπτικού συμβουλίου τον πρώην διευθύνοντα σύμβουλο, η αντίστοιχη επιλογή θα πρέπει να συνοδεύεται από στοιχεία για κάθε δημιουργούμενη δικλίδα ασφαλείας.
   4.   Ο αριθμός των ανεξάρτητων διοικητικών στελεχών
   Στο διοικητικό ή το εποπτικό συμβούλιο μιας εταιρείας θα πρέπει να εκλέγεται ένας αριθμός ανεξάρτητων μη εκτελεστικών διοικητικών στελεχών επαρκής για την εξασφάλιση της ενδεδειγμένης αντιμετώπισης τυχόν ουσιωδών συγκρούσεων συμφερόντων μεταξύ διοικητικών στελεχών.
   5.   Οργάνωση των επιτροπών των συμβουλίων
   Τα διοικητικά και τα εποπτικά συμβούλια θα πρέπει να οργανώνονται κατά τρόπο ώστε επαρκής αριθμός ανεξάρτητων μη εκτελεστικών και εποπτικών διοικητικών στελεχών να διαδραματίζουν αποτελεσματικό ρόλο σε βασικούς τομείς όπου είναι ιδιαίτερα πιθανή η εμφάνιση συγκρούσεων συμφερόντων. Προς τούτο, αλλά και με την επιφύλαξη του σημείου 7, θα πρέπει να συγκροτούνται επιτροπές διορισμών, αποδοχών και ελέγχου στους κόλπους των (εποπτικών) συμβουλίων, οσάκις αυτά διαδραματίζουν ρόλο στους τομείς των διορισμών, των αποδοχών και του ελέγχου δυνάμει της εθνικής νομοθεσίας, με τήρηση των προβλεπόμενων στο παράρτημα I.
   6.   Ο ρόλος των επιτροπών έναντι του διοικητικού ή του εποπτικού συμβουλίου
   6.1.   Οι επιτροπές διορισμών, αποδοχών και ελέγχου θα πρέπει να διατυπώνουν συστάσεις με σκοπό την προετοιμασία των αποφάσεων προς λήψη από το ίδιο το διοικητικό ή το εποπτικό συμβούλιο. Πρώτιστος σκοπός των επιτροπών αυτών θα πρέπει να είναι η αύξηση της αποτελεσματικότητας των εργασιών του διοικητικού ή του εποπτικού συμβουλίου μέσω της εξασφάλισης του ότι οι αποφάσεις θα βασίζονται στη δέουσα εξέταση των δεδομένων, καθώς και η συμβολή τους στην οργάνωση των εργασιών του εκάστοτε συμβουλίου με σκοπό την εξασφάλιση του ότι οι λαμβανόμενες αποφάσεις δεν θα οδηγήσουν σε ουσιώδεις συγκρούσεις συμφερόντων. Η συγκρότηση των επιτροπών κατ’ αρχήν δεν αποσκοπεί στην αφαίρεση των εξεταζόμενων ζητημάτων από την αρμοδιότητα του ίδιου του διοικητικού ή του εποπτικού συμβουλίου, το οποίο παραμένει πλήρως υπεύθυνο για τις αποφάσεις που λαμβάνονται στο πεδίο των αρμοδιοτήτων του.
   6.2.   Οι αρμοδιότητες κάθε συγκροτούμενης επιτροπής θα πρέπει να καθορίζονται από το διοικητικό ή το εποπτικό συμβούλιο. Οσάκις επιτρέπεται από την εθνική νομοθεσία, κάθε μεταβίβαση εξουσιών λήψης αποφάσεων θα πρέπει να δηλώνεται ρητά, να περιγράφεται κατά τα δέοντα και να δημοσιοποιείται με πλήρη διαφάνεια.
   7.   Ευελιξία κατά τη συγκρότηση των επιτροπών
   7.1.   Οι εταιρείες θα πρέπει να βεβαιώνονται ότι τα καθήκοντα που ανατίθενται στις επιτροπές διορισμών, αποδοχών και ελέγχου πράγματι ασκούνται. Ωστόσο, οι εταιρείες είναι δυνατόν να ομαδοποιούν τα καθήκοντα αυτά κατά το δοκούν και να συγκροτούν λιγότερες των τριών επιτροπές. Στις περιπτώσεις αυτές, οι εταιρείες θα πρέπει να παρέχουν σαφείς εξηγήσεις τόσο για τους λόγους για τους οποίους επέλεξαν εναλλακτική προσέγγιση, καθώς και για το πώς η επιλεγείσα προσέγγιση ανταποκρίνεται στον στόχο που είχαν τεθεί για τις τρεις χωριστές επιτροπές.
   7.2.   Στις εταιρείες με μικρό διοικητικό ή εποπτικό συμβούλιο, τα καθήκοντα που κανονικά ανατίθενται στις τρεις επιτροπές είναι δυνατόν να ασκούνται από το διοικητικό ή το εποπτικό συμβούλιο συνολικά, υπό την προϋπόθεση ότι αυτό ικανοποιεί τις απαιτήσεις που προβλέπονται για τη σύνθεση των επιτροπών αυτών και ότι παρέχονται επαρκείς πληροφορίες σχετικά. Σε τέτοιες περιπτώσεις, οι διατάξεις της εθνικής νομοθεσίας που διέπουν τις επιτροπές συμβουλίων (ιδίως σε ό,τι αφορά τον ρόλο τους, τη λειτουργία τους και τη διαφάνεια) θα πρέπει να εφαρμόζονται, εφόσον συντρέχει περίπτωση, για το διοικητικό ή το εποπτικό συμβούλιο ως σύνολο.
   8.   Αξιολόγηση του διοικητικού και του εποπτικού συμβουλίου
   Κάθε έτος, το διοικητικό ή το εποπτικό συμβούλιο θα πρέπει να πραγματοποιεί αξιολόγηση των επιδόσεών του. Η αξιολόγηση αυτή θα πρέπει να περιλαμβάνει αξιολόγηση της σύνθεσης, της οργάνωσης και της λειτουργίας του ως ομάδας, αξιολόγηση της καταλληλότητας και της αποτελεσματικότητας καθενός από τα μέλη του συμβουλίου και των επιτροπών του, καθώς και εξέταση της απόδοσης του συμβουλίου με γνώμονα τυχόν τεθέντες στόχους απόδοσης.
   9.   Διαφάνεια και επικοινωνία
   9.1.   Το διοικητικό ή το εποπτικό συμβούλιο θα πρέπει να δημοσιοποιεί τουλάχιστον μία φορά κατ’ έτος (στο πλαίσιο των στοιχείων που κοινολογούνται από την εταιρεία σε ετήσια βάση σχετικά με τις δομές και τις πρακτικές εταιρικής διακυβέρνησής της) επαρκή στοιχεία σχετικά με την εσωτερική οργάνωσή του και τις διαδικασίες που ακολουθούνται κατά την άσκηση των δραστηριοτήτων του, μαζί με ένδειξη ως προς το κατά πόσο η αυτοαξιολόγηση του διοικητικού ή του εποπτικού συμβουλίου οδήγησε σε ουσιώδεις μεταβολές.
   9.2.   Το διοικητικό ή το εποπτικό συμβούλιο θα πρέπει να φροντίζει ώστε οι μέτοχοι να ενημερώνονται δεόντως για τις υποθέσεις της εταιρείας, τη στρατηγική της προσέγγιση και τον τρόπο διαχείρισης των κινδύνων και των συγκρούσεων συμφερόντων. Οι ρόλοι των διοικητικών στελεχών ως προς την επικοινωνία και τις σχέσεις με τους μετόχους θα πρέπει να καθορίζονται με σαφήνεια.
   ΤΜΗΜΑ III
   ΧΑΡΑΚΤΗΡΙΣΤΙΚΑ ΤΩΝ ΜΗ ΕΚΤΕΛΕΣΤΙΚΩΝ ΚΑΙ ΤΩΝ ΕΠΟΠΤΙΚΩΝ ΔΙΟΙΚΗΤΙΚΩΝ ΣΤΕΛΕΧΩΝ
   10.   Διορισμός και παύση
   Τα μη εκτελεστικά και τα εποπτικά διοικητικά στελέχη θα πρέπει να διορίζονται για συγκεκριμένη χρονική περίοδο και με δυνατότητα μεμονωμένης επανεκλογής κατά μέγιστα χρονικά διαστήματα καθοριζόμενα σε εθνικό επίπεδο με σκοπό τη δυνατότητα απόκτησης της αναγκαίας εμπειρίας και την επαρκή συχνότητα επιβεβαίωσης της θέσης τους. Ακόμη, θα πρέπει να είναι δυνατή η παύση τους, αλλά χωρίς μεγαλύτερη ευκολία από την προβλεπόμενη για τα εκτελεστικά και τα διευθυντικά διοικητικά στελέχη.
   11.   Προσόντα
   11.1.   Για να διατηρείται, στους κόλπους του, μια ισορροπημένη συγκέντρωση προσόντων, το διοικητικό ή το εποπτικό συμβούλιο θα πρέπει να προσδιορίζει την επιθυμητή του σύνθεση σε συνάρτηση με τη δομή και τις δραστηριότητες της εταιρείας, και να την αξιολογεί περιοδικά. Το διοικητικό ή το εποπτικό συμβούλιο θα πρέπει να φροντίζει ώστε να συγκροτείται από μέλη τα οποία, ως σύνολο, να διαθέτουν την ποικιλία γνώσεων, κρίσης και εμπειρίας που απαιτείται για την ορθή άσκηση των καθηκόντων τους.
   11.2.   Τα μέλη της επιτροπής ελέγχου, θα πρέπει να διαθέτουν πρόσφατη προϋπηρεσία και εμπειρία σχετικά με τα χρηματοοικονομικά και τη λογιστική των εισηγμένων εταιρειών, η οποία και να ενδείκνυται για τις δραστηριότητες της εκάστοτε εταιρείας.
   11.3.   Σε όλα τα νέα μέλη του διοικητικού ή του εποπτικού συμβουλίου θα πρέπει να παρέχεται ένα εξατομικευμένο πρόγραμμα εισαγωγής, το οποίο να καλύπτει στον αναγκαίο βαθμό τις αρμοδιότητές τους ως διοικητικών στελεχών καθώς και την οργάνωση και τις δραστηριότητες της εταιρείας. Το διοικητικό ή το εποπτικό συμβούλιο θα πρέπει να προβαίνει σε ετήσια επισκόπηση με σκοπό τον εντοπισμό των τομέων όπου τα διευθυντικά στελέχη χρειάζεται να ανανεώσουν τις δεξιότητες και τις γνώσεις τους.
   11.4.   Οσάκις προτείνεται ο διορισμός ενός διοικητικού στελέχους, θα πρέπει να κοινολογούνται τα ιδιαίτερα προσόντα του τα οποία θα χρησιμοποιήσει ως μέλος του διοικητικού ή του εποπτικού συμβουλίου. Για να μπορούν οι αγορές και το κοινό να αξιολογούν τη διαχρονική καταλληλότητα των προσόντων αυτών, το διοικητικό ή το εποπτικό συμβούλιο θα πρέπει να κοινολογεί ετησίως τα χαρακτηριστικά της σύνθεσης του συμβουλίου, καθώς και στοιχεία για τα ιδιαίτερα προσόντα των επιμέρους στελεχών που ανταποκρίνονται στην άσκηση των καθηκόντων τους στο διοικητικό ή το εποπτικό συμβούλιο.
   12.   Υπηρεσιακό πνεύμα
   12.1.   Κάθε διοικητικό στέλεχος θα πρέπει να αφιερώνει στα καθήκοντά του τον αναγκαίο χρόνο και προσοχή, καθώς και να δεσμεύεται να περιορίζει τον αριθμό των επαγγελματικών του ασχολιών (ιδίως τυχόν διοικητικές θέσεις σε άλλες εταιρείες) κατά τρόπο που να εξασφαλίζει την ορθή εκτέλεση των καθηκόντων του.
   12.2.   Κατά την πρόταση του διορισμού ενός διοικητικού στελέχους, θα πρέπει να γνωστοποιούνται οι λοιπές σημαντικές επαγγελματικές του ασχολίες. Το εκάστοτε συμβούλιο θα πρέπει να ενημερώνεται για τυχόν μεταγενέστερες μεταβολές. Κάθε έτος, το συμβούλιο θα πρέπει να συγκεντρώνει στοιχεία για τις ασχολίες αυτές και να τα εντάσσει στην ετήσια έκθεσή του.
   13.   Ανεξαρτησία
   13.1.   Ένα διοικητικό στέλεχος θα πρέπει να θεωρείται ανεξάρτητο εφόσον είναι απαλλαγμένο από επαγγελματικές, οικογενειακές ή άλλου είδους σχέσεις — με την εταιρεία, τους έχοντες τον έλεγχο μετόχους ή το διευθυντικό όργανο κάποιου από τους δύο — που να προκαλούν σύγκρουση συμφερόντων ικανή να θέσει σε κίνδυνο την ελεύθερη κρίση του.
   13.2.   Θα πρέπει να θεσπίζονται σε εθνικό επίπεδο κριτήρια για την αξιολόγηση της ανεξαρτησίας των διευθυντικών στελεχών, με γνώμονα τις οδηγίες που διατυπώνονται στο παράρτημα ΙΙ, το οποίο παραθέτει ορισμένες καταστάσεις που αντανακλούν σχέσεις ή περιστάσεις που αναγνωρίζονται συνήθως ως ικανές να προκαλέσουν σύγκρουση συμφερόντων. Τον τελευταίο λόγο ως προς το τι συνιστά την ανεξαρτησία ανήκει κατ’ ουσίαν στο ίδιο το διοικητικό ή το εποπτικό συμβούλιο, το οποίο είναι δυνατόν να θεωρεί ότι, αν και κάποιο συγκεκριμένο διοικητικό στέλεχος ικανοποιεί όλα τα κριτήρια που προβλέπονται σε εθνικό επίπεδο για την αξιολόγηση της ανεξαρτησίας του, δεν μπορεί να θεωρηθεί ανεξάρτητο, λόγω συγκεκριμένων περιστάσεων που σχετίζονται με το πρόσωπο αυτό ή με την εταιρεία, ενώ μπορεί να ισχύει και το αντίστροφο.
   13.3.   Θα πρέπει να κοινολογούνται κατάλληλα στοιχεία σχετικά με τα συμπεράσματα του διοικητικού ή του εποπτικού συμβουλίου μετά την εξέταση του αν ένα συγκεκριμένο διοικητικό στέλεχος θα πρέπει να θεωρηθεί ανεξάρτητο.
   13.3.1.   Κατά την πρόταση του διορισμού μη εκτελεστικού ή εποπτικού διοικητικού στελέχους, η εταιρεία θα πρέπει να γνωστοποιεί αν θεωρεί το στέλεχος αυτό ανεξάρτητο. Εάν ένα ή περισσότερα από τα κριτήρια που ισχύουν σε εθνικό επίπεδο για την αξιολόγηση της ανεξαρτησίας των διοικητικών στελεχών δεν ικανοποιούνται, η εταιρεία θα πρέπει να γνωστοποιεί τους λόγους για τους οποίους, παρ’ όλα αυτά, θεωρεί το εκάστοτε στέλεχος ανεξάρτητο. Ακόμη, οι εταιρείες θα πρέπει να γνωστοποιούν σε ετήσια βάση τα διοικητικά στελέχη που θεωρούν ανεξάρτητα.
   13.3.2.   Οσάκις ένα ή περισσότερα από τα κριτήρια που ισχύουν σε εθνικό επίπεδο για την αξιολόγηση της ανεξαρτησίας των διοικητικών στελεχών δεν ικανοποιήθηκε σε όλη τη διάρκεια του έτους αναφοράς, η εταιρεία θα πρέπει να γνωστοποιεί τους λόγους για τους οποίους θεωρεί εντούτοις το εκάστοτε στέλεχος ανεξάρτητο. Για την εξασφάλιση της ακρίβειας των παρεχόμενων στοιχείων σχετικά με την ανεξαρτησία των διοικητικών στελεχών, η εταιρεία θα πρέπει να απαιτεί από τα ανεξάρτητα διοικητικά στελέχη να επαναβεβαιώνουν την ανεξαρτησία τους περιοδικά.
   ΤΜΗΜΑ IV
   ΤΕΛΙΚΕΣ ΔΙΑΤΑΞΕΙΣ
   14.   Παρακολούθηση
   Τα κράτη μέλη καλούνται να λάβουν τα μέτρα που είναι αναγκαία για την προώθηση της εφαρμογής έως τις 30 Ιουνίου 2006 των αρχών που τίθενται στην παρούσα σύσταση και να κοινοποιούν στην Επιτροπή τα μέτρα που λαμβάνονται σύμφωνα με την παρούσα σύσταση, έτσι ώστε η Επιτροπή να είναι σε θέση να παρακολουθεί εκ του σύνεγγυς την κατάσταση και να αξιολογεί ανάλογα την ανάγκη λήψης περαιτέρω μέτρων.
   15.   Αποδέκτες
   Η παρούσα σύσταση απευθύνεται στα κράτη μέλη.

      Βρυξέλλες, 15 Φεβρουαρίου 2005.

            Για την Επιτροπή

         Charlie McCREEVY

            Μέλος της Επιτροπής

      (1)  COM(2003) 284 τελικό.

      (2)  ΕΕ L 375 της 31.12.1985, σ. 3· οδηγία όπως τροποποιήθηκε τελευταία από την οδηγία 2004/39/ΕΚ του Ευρωπαϊκού Κοινοβουλίου και του Συμβουλίου (ΕΕ L 145 της 30.4.2004, σ. 1).

      Στα παραρτήματα που ακολουθούν περιλαμβάνονται πρόσθετες οδηγίες για την ερμηνεία των αρχών που τίθενται στην παρούσα σύσταση.

      ΠΑΡΑΡΤΗΜΑ I
      Επιτροπές του διοικητικού ή του εποπτικού συμβουλίου
      1.   ΚΟΙΝΑ ΧΑΡΑΚΤΗΡΙΣΤΙΚΑ
      1.1.   Μέγεθος
      Κατά τη σύσταση επιτροπών στους κόλπους του διοικητικού ή του εποπτικού συμβουλίου, αυτές κανονικά θα πρέπει να αποτελούνται από τρία μέλη. Σε εταιρείες με μικρό διοικητικό ή εποπτικό συμβούλιο, θα μπορούσαν κατ’ εξαίρεσιν να αποτελούνται από δύο μόνο μέλη.
      1.2.   Σύνθεση
      Ο πρόεδρος και τα μέλη των επιτροπών θα πρέπει να επιλέγονται με γνώμονα την ανάγκη να εξασφαλίζεται η ανανέωση των μελών και η εκάστοτε επιτροπή να μην βασίζεται υπέρ το δέον σε συγκεκριμένα πρόσωπα.
      1.3.   Καθήκοντα
      Τα ακριβή καθήκοντα μιας επιτροπής θα πρέπει να περιγράφονται σε σχετικό έγγραφο του διοικητικού ή του εποπτικού συμβουλίου.
      1.4.   Διαθέσιμοι πόροι
      Οι εταιρείες θα πρέπει να φροντίζουν ώστε οι επιτροπές να λαμβάνουν πόρους επαρκείς για την άσκηση των καθηκόντων τους, καθώς και να διαθέτουν το δικαίωμα να λαμβάνουν — ιδίως από στελέχη της εταιρείας — όλα τα αναγκαία στοιχεία ή να ζητούν συμβουλές από ανεξάρτητους επαγγελματίες για ζητήματα που εμπίπτουν στις αρμοδιότητές τους.
      1.5.   Παράσταση στις συσκέψεις των επιτροπών
      Για την εξασφάλιση της αυτονομίας και της αντικειμενικότητας των επιτροπών, τα διοικητικά στελέχη πέραν των μελών των επιτροπών θα πρέπει κανονικά να έχουν το δικαίωμα να παρίστανται στις συσκέψεις των μόνο κατόπιν πρόσκλησης της εκάστοτε επιτροπής. Η κάθε επιτροπή είναι δυνατόν να καλεί ή να απαιτεί από ορισμένα στελέχη της εταιρείας ή εμπειρογνώμονες να παραστούν.
      1.6.   Διαφάνεια

                  1.

                  Οι επιτροπές θα πρέπει να ασκούν τα καθήκοντά τους εντός των προβλεπόμενων πλαισίων και να φροντίζουν ώστε να λογοδοτούν τακτικά στο διοικητικό ή το εποπτικό συμβούλιο σχετικά με τις δραστηριότητές τους και τα επιτυγχανόμενα αποτελέσματα.

                  2.

                  Οι όροι λειτουργίας κάθε συγκροτούμενης επιτροπής, στους οποίους επεξηγείται ο ρόλος της και κάθε εξουσία που της ανατίθεται από το διοικητικό ή το εποπτικό συμβούλιο, οσάκις τούτο επιτρέπεται από την εθνική νομοθεσία, θα πρέπει να γνωστοποιούνται τουλάχιστον μία φορά ετησίως (στο πλαίσιο των στοιχείων που κοινολογούνται από την εταιρεία σε ετήσια βάση σχετικά με τη δομή και τις πρακτικές της εταιρικής της διακυβέρνησης). Ακόμη, οι εταιρείες θα πρέπει να δημοσιοποιούν ετησίως μια δήλωση των εν λειτουργία επιτροπών αναφερόμενη στη σύνθεσή τους, στον αριθμό των συσκέψεών τους και στους συμμετασχόντες σε αυτές κατά τη διάρκεια του έτους αναφοράς, καθώς και στις κυριότερες δραστηριότητές τους. Πιο συγκεκριμένα, η επιτροπή ελέγχου θα πρέπει να επιβεβαιώνει την ικανοποίησή της ως προς την ανεξαρτησία της ελεγκτικής διαδικασίας και να περιγράφει εν συντομία την πορεία προς την εξαγωγή του συμπεράσματος αυτού.

                  3.

                  Ο πρόεδρος κάθε επιτροπής θα πρέπει να είναι σε θέση να επικοινωνεί απευθείας με τους μετόχους. Οι περιστάσεις στις οποίες τούτο θα πρέπει να συμβαίνει θα πρέπει να προσδιορίζονται στους όρους λειτουργίας της κάθε επιτροπής.

            2.   Η ΕΠΙΤΡΟΠΗ ΔΙΟΡΙΣΜΩΝ
      2.1.   Συγκρότηση και σύνθεση

                  1.

                  Οσάκις, δυνάμει της εθνικής νομοθεσίας, το διοικητικό ή το εποπτικό συμβούλιο διαδραματίζει ρόλο είτε λαμβάνοντας το ίδιο αποφάσεις είτε διατυπώνοντας προτάσεις προς άλλο εταιρικό όργανο στο πλαίσιο της διαδικασίας διορισμού ή/και παύσης των διοικητικών στελεχών, θα πρέπει να συγκροτείται στους κόλπους του διοικητικού ή του εποπτικού συμβουλίου επιτροπή διορισμών.

                  2.

                  Η επιτροπή διορισμών θα πρέπει να αποτελείται τουλάχιστον κατά πλειονότητα από ανεξάρτητα μη εκτελεστικά ή εποπτικά διοικητικά στελέχη. Εφόσον μια εταιρεία κρίνει ενδεδειγμένο για την επιτροπή διορισμών να περιλαμβάνει κατά μειονότητα μη ανεξάρτητα μέλη, ο διευθύνων σύμβουλος θα μπορούσε να είναι μέλος της επιτροπής αυτής.

            2.2.   Ρόλος

                  1.

                  Η επιτροπή διορισμών θα πρέπει κατ’ ελάχιστον να:

                              —

                              επιλέγει και να προτείνει προς έγκριση στο διοικητικό ή το εποπτικό συμβούλιο υποψήφιους για την κάλυψη των κενών θέσεων στο εκάστοτε συμβούλιο εάν και εφόσον προκύπτουν τέτοιες. Στην περίπτωση αυτή, η επιτροπή διορισμών θα πρέπει να αξιολογεί την εξισορρόπηση δεξιοτήτων, γνώσεων και εμπειρίας στο συμβούλιο, να προετοιμάζει περιγραφή των ρόλων και των ικανοτήτων που απαιτούνται για τον εκάστοτε διορισμό και να εκτιμά την αναμενόμενη διάρκεια της αντίστοιχης θητείας,

                              —

                              αξιολογεί περιοδικά τη δομή, το μέγεθος, τη σύνθεση και τις επιδόσεις του ενιαίου ή του διφυούς συμβουλίου, και να προβαίνει σε συστάσεις προς το διοικητικό ή το εποπτικό συμβούλιο σχετικά με τυχόν μεταβολές,

                              —

                              αξιολογεί περιοδικά τις δεξιότητες, τις γνώσεις και την εμπειρία των επιμέρους διευθυντικών στελεχών και να αναφέρεται σχετικά στο διοικητικό ή το εποπτικό συμβούλιο,

                              —

                              εξετάζει, κατά τα δέοντα, ζητήματα που σχετίζονται με τον προγραμματισμό της διαδοχής.

                  2.

                  Επιπλέον δε, η επιτροπή διορισμών θα πρέπει να επισκοπεί την πολιτική του διοικητικού ή του εποπτικού συμβουλίου ως προς την επιλογή και τον διορισμό των ανώτερων στελεχών.

            2.3.   Λειτουργία

                  1.

                  Η επιτροπή διορισμών θα πρέπει να εξετάζει προτάσεις εκ μέρους των ενδιαφερόμενων μερών, συμπεριλαμβανόμενων των διευθυντικών στελεχών και των μετόχων (1). Πιο συγκεκριμένα, ο διευθύνων σύμβουλος θα πρέπει να διατυπώνει επαρκώς τη γνώμη του και να έχει το δικαίωμα να διατυπώνει προτάσεις προς την επιτροπή διορισμών, ιδίως κατά την εξέταση ζητημάτων που σχετίζονται με τα εκτελεστικά/διευθυντικά διοικητικά στελέχη ή τα ανώτερα στελέχη.

                  2.

                  Κατά την άσκηση των καθηκόντων της, η επιτροπή διορισμών θα πρέπει να είναι σε θέση να χρησιμοποιεί κάθε είδους πόρους που κρίνει κατάλληλους, συμπεριλαμβανόμενων των εξωτερικών συμβούλων και των διαφημιστών, ενώ θα πρέπει και να λαμβάνει τα αναγκαία προς τούτο κεφάλαια από την εταιρεία.

            3.   Η ΕΠΙΤΡΟΠΗ ΑΠΟΔΟΧΩΝ
      3.1.   Συγκρότηση και σύνθεση

                  1.

                  Οσάκις, δυνάμει της εθνικής νομοθεσίας, το διοικητικό ή το εποπτικό συμβούλιο διαδραματίζει ρόλο είτε λαμβάνοντας το ίδιο αποφάσεις είτε διατυπώνοντας προτάσεις προς άλλο εταιρικό όργανο στο πλαίσιο της διαδικασίας καθορισμού των αποδοχών των διοικητικών στελεχών, θα πρέπει να συγκροτείται στους κόλπους του διοικητικού ή του εποπτικού συμβουλίου επιτροπή αποδοχών.

                  2.

                  Η επιτροπή αποδοχών θα πρέπει να αποτελείται αποκλειστικά από μη εκτελεστικά ή από εποπτικά διοικητικά στελέχη. Τουλάχιστον κατά πλειονότητα τα μέλη της θα πρέπει να είναι ανεξάρτητα.

            3.2.   Ρόλος

                  1.

                  Όσον αφορά τα εκτελεστικά και τα διευθυντικά διοικητικά στελέχη, η επιτροπή θα πρέπει κατ’ ελάχιστον να:

                              —

                              διατυπώνει προτάσεις προς έγκριση από το διοικητικό ή το εποπτικό συμβούλιο σχετικά με την πολιτική για τις αποδοχές των εκτελεστικών ή των διευθυντικών διοικητικών στελεχών. Η πολιτική αυτή θα πρέπει να καλύπτει όλες τις μορφές αντιμισθίας, συμπεριλαμβανόμενων ιδίως των πάγιων αποδοχών, των συνδεόμενων με την απόδοση συστημάτων αποδοχών, των συνταξιοδοτικών ρυθμίσεων και των αποζημιώσεων λήξης της εργασιακής σχέσης. Οι προτάσεις σχετικά με τα συνδεόμενα με την απόδοση συστήματα αποδοχών θα πρέπει να συνοδεύονται από συστάσεις σχετικά με τους συναφείς στόχους και κριτήρια αξιολόγησης, έτσι ώστε να ευθυγραμμίζονται κατάλληλα οι αποδοχές των εκτελεστικών και των διευθυντικών στελεχών με τα μακροπρόθεσμα συμφέροντα των μετόχων και τους στόχους που θέτει το διοικητικό ή το εποπτικό συμβούλιο για την εταιρεία,

                              —

                              διατυπώνει προτάσεις προς έγκριση από το διοικητικό ή το εποπτικό συμβούλιο σχετικά με τις αποδοχές που πρέπει να δίδονται στα επιμέρους εκτελεστικά και στα διευθυντικά διοικητικά στελέχη, φροντίζοντας ώστε αυτές να είναι σύμφωνες με την πολιτική αποδοχών της εταιρείας και με την αξιολόγηση της απόδοσης των εκάστοτε στελεχών. Έτσι, η επιτροπή θα πρέπει να ενημερώνεται κατάλληλα για τις συνολικές αντιμισθίες των εν λόγω στελεχών που προέρχονται από άλλες εταιρείες συνδεόμενες με τον όμιλο,

                              —

                              διατυπώνει προτάσεις προς έγκριση από το διοικητικό ή το εποπτικό συμβούλιο σχετικά με τις κατάλληλες μορφές συμβάσεων για τα εκτελεστικά και τα διευθυντικά διοικητικά στελέχη,

                              —

                              επικουρεί το διοικητικό ή το εποπτικό συμβούλιο κατά την επίβλεψη της διαδικασίας με την οποία η εταιρεία συμμορφώνεται με τις ισχύουσες διατάξεις σχετικά με την κοινολόγηση ζητημάτων αναφερόμενων στις αποδοχές (ιδίως στην εφαρμοζόμενη πολιτική αποδοχών και στις αποδοχές των επιμέρους στελεχών).

                  2.

                  Όσον αφορά τα ανώτερα στελέχη (κατά τον ορισμό του διοικητικού ή του εποπτικού συμβουλίου), η επιτροπή θα πρέπει κατ’ ελάχιστον να:

                              —

                              διατυπώνει γενικές συστάσεις προς τα εκτελεστικά ή τα διευθυντικά διοικητικά στελέχη σχετικά με το ύψος και τη δομή των αποδοχών των ανώτερων στελεχών,

                              —

                              παρακολουθεί το ύψος και τη δομή των αποδοχών των ανώτερων στελεχών, με βάση κατάλληλες πληροφορίες που της παρέχονται από τα εκτελεστικά ή τα διευθυντικά διοικητικά στελέχη.

                  3.

                  Όσον αφορά τα δικαιώματα προαίρεσης για την αγορά μετοχών και τα λοιπά κίνητρα βάσει μετοχών, που είναι δυνατόν να παρέχονται σε διοικητικά, διευθυντικά ή άλλα στελέχη, η επιτροπή αποδοχών θα πρέπει κατ’ ελάχιστον να:

                              —

                              συζητεί τη γενική πολιτική που αναφέρεται στη χορήγηση τέτοιων οφελών, ιδίως δικαιωμάτων προαίρεσης για την αγορά μετοχών, και να διατυπώνει σχετικές προτάσεις προς το διοικητικό ή το εποπτικό συμβούλιο,

                              —

                              εξετάζει τις παρεχόμενες σχετικά πληροφορίες στην ετήσια έκθεση και κατά τις συνελεύσεις των μετόχων, εφόσον συντρέχει περίπτωση,

                              —

                              διατυπώνει προτάσεις προς το διοικητικό ή το εποπτικό συμβούλιο σχετικά με την επιλογή μεταξύ χορήγησης δικαιωμάτων προαίρεσης εγγραφής για την αγορά μετοχών και δικαιωμάτων προαίρεσης αγοράς μετοχών, διευκρινίζοντας τους λόγους της προτεινόμενης επιλογής καθώς και τις αντίστοιχες συνέπειες.

            3.3.   Λειτουργία

                  1.

                  Η επιτροπή αποδοχών θα πρέπει να συμβουλεύεται τουλάχιστον τον πρόεδρο ή/και τον διευθύνοντα σύμβουλο σχετικά με τις αποδοχές των λοιπών εκτελεστικών ή διευθυντικών διοικητικών στελεχών.

                  2.

                  Η επιτροπή αποδοχών θα πρέπει να είναι σε θέση να χρησιμοποιεί συμβούλους για να λαμβάνει τις αναγκαίες πληροφορίες σχετικά με τους κανόνες της αγοράς σε θέματα αποδοχών. Η επιτροπή θα πρέπει να είναι υπεύθυνη για τη θέσπιση των κριτηρίων επιλογής, για την επιλογή, τον διορισμό και τον καθορισμό των καθηκόντων κάθε συμβούλου που συμβουλεύει την επιτροπή σχετικά με τις αποδοχές, καθώς και να λαμβάνει τα αναγκαία προς τούτο κεφάλαια από την εταιρεία.

            4.   Η ΕΠΙΤΡΟΠΗ ΕΛΕΓΧΟΥ
      4.1.   Σύνθεση
      Η επιτροπή ελέγχου θα πρέπει να αποτελείται αποκλειστικά από μη εκτελεστικά ή από εποπτικά διοικητικά στελέχη. Τουλάχιστον κατά πλειονότητα τα μέλη της θα πρέπει να είναι ανεξάρτητα.
      4.2.   Ρόλος

                  1.

                  Όσον αφορά την εσωτερική πολιτική και τις διαδικασίες που υιοθετούνται από την εταιρεία, η επιτροπή ελέγχου θα πρέπει να συνδράμει το διοικητικό ή το εποπτικό συμβούλιο κατ’ ελάχιστον να:

                              —

                              παρακολουθεί την αξιοπιστία των χρηματοοικονομικών στοιχείων που παρέχονται από την εταιρεία, ιδίως μέσω της εξέτασης της συνάφειας και της λογικής συνέπειας των λογιστικών μεθόδων που χρησιμοποιούνται από την εταιρεία και τον όμιλό της (συμπεριλαμβανόμενων των κριτηρίων για την ενοποίηση των λογαριασμών των εταιρειών του ομίλου),

                              —

                              εξετάζει τουλάχιστον ετησίως τα συστήματα εσωτερικού ελέγχου και διαχείρισης κινδύνων, έτσι ώστε να βεβαιώνεται ότι οι κυριότεροι κίνδυνοι (συμπεριλαμβανόμενων εκείνων που συνδέονται με τη συμμόρφωση με τις ισχύουσες νομοθετικές και κανονιστικές διατάξεις) προσδιορίζονται, αντιμετωπίζονται και κοινολογούνται κατά τα δέοντα,

                              —

                              μεριμνά για την αποτελεσματικότητα των εσωτερικών ελέγχων, ιδίως μέσω συστάσεων ως προς την επιλογή, τον διορισμό, τον επαναδιορισμό και την παύση του επικεφαλής της υπηρεσίας εσωτερικού ελέγχου, καθώς και ως προς τον προϋπολογισμό, και μέσω της παρακολούθησης της ανταπόκρισης των διευθυντικών στελεχών στα ευρήματα και στις συστάσεις της υπηρεσίας ελέγχου. Εφόσον η εταιρεία δεν διαθέτει υπηρεσία εσωτερικού ελέγχου, η ανάγκη δημιουργίας τέτοιας υπηρεσίας θα πρέπει να εξετάζεται τουλάχιστον ετησίως.

                  2.

                  Όσον αφορά τον εξωτερικό ελεγκτή που προσλαμβάνεται από την εταιρεία, η επιτροπή ελέγχου θα πρέπει κατ’ ελάχιστον να:

                              —

                              διατυπώνει συστάσεις προς το διοικητικό ή το εποπτικό συμβούλιο σχετικά με την επιλογή, τον διορισμό, τον επαναδιορισμό και την παύση του εξωτερικού ελεγκτή από το όργανο που είναι αρμόδιο κατά το εθνικό εταιρικό δίκαιο, και σύμφωνα με τους όρους της πρόσληψης,

                              —

                              παρακολουθεί την ανεξαρτησία και αντικειμενικότητα του εξωτερικού ελεγκτή, ιδίως μέσω εξέτασης της συμμόρφωσης του αντίστοιχου γραφείου με τις οδηγίες ως προς την εναλλαγή των ελεγκτών, του ύψους της αμοιβής που καταβάλλεται από την εταιρεία και των λοιπών συναφών κανονιστικών απαιτήσεων,

                              —

                              παρακολουθεί τη φύση και το εύρος των μη ελεγκτικών υπηρεσιών, βάσει, μεταξύ άλλων, των στοιχείων που κοινολογούνται από τον εξωτερικό ελεγκτή σχετικά με όλες τις αμοιβές που καταβάλλονται από την εταιρεία και τον όμιλό της στο ελεγκτικό γραφείο και στο δίκτυό του, έτσι ώστε να προλαμβάνει τυχόν ουσιώδεις συγκρούσεις συμφερόντων. Η επιτροπή ελέγχων θα πρέπει να θεσπίζει και να εφαρμόζει επίσημη πολιτική η οποία να προσδιορίζει, σύμφωνα με τις αρχές και τις οδηγίες που προβλέπονται στη σύσταση 2002/590/ΕΚ της Επιτροπής (2), τα είδη των μη ελεγκτικών υπηρεσιών που α) εξαιρούνται, β) επιτρέπονται μετά από εξέταση από την επιτροπή ελέγχου και γ) επιτρέπονται χωρίς παραπομπή στην επιτροπή αυτή,

                              —

                              παρακολουθεί την αποτελεσματικότητα της διαδικασίας εξωτερικού ελέγχου και την ανταπόκριση των διευθυντικών στελεχών στις συστάσεις που διατυπώνονται στην αναφορά του εξωτερικού ελεγκτή,

                              —

                              ερευνά τα ζητήματα που τυχόν οδηγούν σε παραίτηση του εξωτερικού ελεγκτή και διατυπώνει συστάσεις ως προς την απαιτούμενη δράση.

            4.3.   Λειτουργία

                  1.

                  Η εταιρεία θα πρέπει να παρέχει εισαγωγικό πρόγραμμα για τα νέα μέλη της επιτροπής ελέγχου και στη συνέχεια κατάλληλη εκπαίδευση σε διαρκή και χρονικά ενδεδειγμένη βάση. Όλα τα μέλη της επιτροπής θα πρέπει ιδίως να λαμβάνουν πλήρη στοιχεία σχετικά με τα ιδιάζοντα λογιστικά, χρηματοοικονομικά και λειτουργικά χαρακτηριστικά της εταιρείας.

                  2.

                  Τα διευθυντικά διοικητικά στελέχη θα πρέπει να ενημερώνουν την επιτροπή ελέγχου σχετικά με τις μεθόδους που χρησιμοποιούνται για τη λογιστική καταγραφή σημαντικών και ασυνήθιστων πράξεων, εφόσον η λογιστική αντιμετώπισή τους είναι δυνατόν να τύχει διαφορετικών προσεγγίσεων. Ως προς αυτό, ιδιαίτερη προσοχή θα πρέπει να δίδεται τόσο στην ύπαρξη όσο και στην αιτιολόγηση κάθε δραστηριότητας που ασκείται από την εταιρεία σε εξωχώρια (offshore) κέντρα ή/και μέσω ειδικών διαμεσολαβήσεων.

                  3.

                  Η επιτροπή ελέγχου αποφασίζει ως προς το εάν και πότε ο διευθύνων σύμβουλος ή ο πρόεδρος του διευθυντικού συμβουλίου, ο επικεφαλής των οικονομικών υπηρεσιών (ή ανώτερα στελέχη των οικονομικών, λογιστικών και ταμειακών υπηρεσιών), ο εσωτερικός ελεγκτής και ο εξωτερικός ελεγκτής θα πρέπει να παρίστανται στις συσκέψεις της. Η επιτροπή θα πρέπει να έχει το δικαίωμα να συναντά οποιοδήποτε εμπλεκόμενο πρόσωπο χωρίς την παρουσία εκτελεστικών ή διευθυντικών διοικητικών στελεχών, εφόσον το επιθυμεί.

                  4.

                  Ο εσωτερικός και ο εξωτερικός ελεγκτής θα πρέπει, πέρα από τη διατήρηση αποτελεσματικών επαγγελματικών σχέσεων με τη διεύθυνση, να έχουν εξασφαλίσει ελεύθερη πρόσβαση στο διοικητικό ή στο εποπτικό συμβούλιο. Προς τούτο, η επιτροπή ελέγχου ενεργεί ως ο βασικός σύνδεσμος του εσωτερικού και του εξωτερικού ελεγκτή.

                  5.

                  Η επιτροπή ελέγχου θα πρέπει να ενημερώνεται σχετικά με το πρόγραμμα εργασίας του εσωτερικού ελεγκτή και να λαμβάνει τις εκθέσεις εσωτερικού ελέγχου ή περιοδικές περιλήψεις τους.

                  6.

                  Η επιτροπή ελέγχου θα πρέπει να ενημερώνεται σχετικά με το πρόγραμμα εργασίας του εξωτερικού ελεγκτή και να λαμβάνει έκθεση του εξωτερικού ελεγκτή όπου να περιγράφονται όλες οι σχέσεις μεταξύ του ανεξάρτητου εξωτερικού ελεγκτή και της εταιρείας και του ομίλου της. Η επιτροπή θα πρέπει να λαμβάνει εγκαίρως πληροφορίες σχετικά με όλα τα ζητήματα που ανακύπτουν κατά τον έλεγχο.

                  7.

                  Η επιτροπή ελέγχου θα πρέπει να είναι ελεύθερη να λαμβάνει συμβουλές και βοήθεια από εξωτερικούς νομικούς, λογιστικούς ή άλλους συμβούλους, ενόσω κρίνει τούτο αναγκαίο για την άσκηση των καθηκόντων της, ενώ θα πρέπει να λαμβάνει και τα αναγκαία προς τούτο κεφάλαια από την εταιρεία.

                  8.

                  Η επιτροπή ελέγχου θα πρέπει να εξετάζει τη διαδικασία με την οποία η εταιρεία συμμορφώνεται με τις διατάξεις που διέπουν τις δυνατότητες των εργαζομένων να αναφέρουν εικαζόμενες σημαντικές παρατυπίες στην εταιρεία, μέσω καταγγελιών ή μέσω ανώνυμων ενεργειών, και τούτο κανονικά προς ανεξάρτητο διοικητικό στέλεχος, καθώς και να φροντίζει ώστε να υπάρχουν ρυθμίσεις για την κατά το δέον μέτρο ανεξάρτητη διερεύνηση τέτοιων ζητημάτων, και για τη λήψη των κατάλληλων μέτρων.

                  9.

                  Η επιτροπή ελέγχου θα πρέπει να αναφέρεται προς το διοικητικό ή το εποπτικό συμβούλιο σχετικά με τις δραστηριότητές της τουλάχιστον ανά εξάμηνο, κατά την έγκριση των ετήσιων και των εξαμηνιαίων χρηματοοικονομικών καταστάσεων.

         (1)  Οσάκις οι μέτοχοι υποβάλλουν προτάσεις προς εξέταση από την επιτροπή διορισμών και αυτή αποφασίζει να μην προτείνει τους προτεινόμενους υποψήφιους προς έγκριση στο διοικητικό ή το εποπτικό συμβούλιο, τούτο δεν εμποδίζει τους μετόχους από το να προτείνουν τους ίδιους υποψήφιους απευθείας στη γενική συνέλευση, εφόσον έχουν το δικαίωμα να καταθέτουν ψηφίσματα προς τούτο δυνάμει της οικείας εθνικής νομοθεσίας.

         (2)  ΕΕ L 191 της 19.7.2002, σ. 22.

      ΠΑΡΑΡΤΗΜΑ II
      Χαρακτηριστικά των ανεξάρτητων μη εκτελεστικών ή εποπτικών διοικητικών στελεχών

                  1.

                  Δεν είναι δυνατόν να απαριθμηθούν περιεκτικά όλες οι απειλές κατά της ανεξαρτησίας των διοικητικών στελεχών. Οι σχέσεις ή οι περιστάσεις που είναι δυνατόν να θεωρηθούν συναφείς με τον προσδιορισμό της ανεξαρτησίας είναι δυνατόν να ποικίλλουν ως ένα βαθμό μεταξύ κρατών μελών και εταιρειών, οι δε βέλτιστες πρακτικές ως προς αυτό είναι δυνατόν να εξελίσσονται με το χρόνο. Ωστόσο, ορισμένες καταστάσεις συχνά αναγνωρίζονται ως χρήσιμες στο διοικητικό ή στο εποπτικό συμβούλιο για να κρίνει κατά πόσον ένα μη εκτελεστικό ή ένα εποπτικό διοικητικό στέλεχος είναι δυνατόν να θεωρηθεί ανεξάρτητο, έστω και αν είναι ευρέως παραδεκτό ότι η αξιολόγηση της ανεξαρτησίας ενός μεμονωμένου στελέχους θα πρέπει να βασίζεται στην ουσία μάλλον παρά στον τύπο. Στο πλαίσιο αυτό, ορισμένα κριτήρια – προς χρήση από το διοικητικό ή από το εποπτικό συμβούλιο – θα πρέπει να υιοθετηθούν σε εθνικό επίπεδο. Τα κριτήρια αυτά, τα οποία θα πρέπει να προσαρμόζονται στα εκάστοτε εθνικά δεδομένα, θα πρέπει να βασίζονται στη δέουσα εξέταση τουλάχιστον των ακόλουθων καταστάσεων:

                              α)

                              το κρινόμενο στέλεχος δεν πρέπει να είναι εκτελεστικό ή διευθυντικό διοικητικό στέλεχος της εταιρείας ή συνδεδεμένης εταιρείας, ούτε να έχει καταλάβει τέτοια θέση κατά τα πέντε τελευταία έτη·

                              β)

                              δεν πρέπει να είναι υπάλληλος της εταιρείας ή συνδεδεμένης εταιρείας, ούτε να έχει καταλάβει τέτοια θέση κατά τα πέντε τελευταία έτη, εκτός εάν ως εκτελεστικό ή εποπτικό διοικητικό στέλεχος δεν ανήκει στα ανώτερα διευθυντικά στελέχη και έχει επιλεγεί στο διοικητικό ή στο εποπτικό συμβούλιο στο πλαίσιο συστήματος εκπροσώπησης του προσωπικού, με αναγνώριση από τη νομοθεσία και με πρόβλεψη για επαρκή προστασία έναντι καταχρηστικών απολύσεων ή άλλων μορφών αδικίας·

                              γ)

                              δεν λαμβάνει, ή δεν έχει λάβει, σημαντικές πρόσθετες αμοιβές από την εταιρεία ή από συνδεδεμένη εταιρεία, εκτός από αντιμισθία ως μη εκτελεστικό ή ως εποπτικό διοικητικό στέλεχος. Οι πρόσθετες αυτές αμοιβές καλύπτουν, ιδίως, κάθε συμμετοχή σε σύστημα δικαιωμάτων προαίρεσης για την αγορά μετοχών ή σε οποιοδήποτε άλλο συνδεόμενο με την απόδοση. Δεν καλύπτει όμως την είσπραξη πάγιων παροχών στο πλαίσιο συνταξιοδοτικού συστήματος (συμπεριλαμβανόμενων των ετεροχρονισμένων παροχών) για προηγούμενες υπηρεσίες προς την εταιρεία (αρκεί οι παροχές αυτές να μην συναρτώνται κατά κανέναν τρόπο με τη συνέχιση των υπηρεσιών αυτών)·

                              δ)

                              να μην ανήκει ούτε να εκπροσωπεί κατά κανέναν τρόπο την ελέγχουσα μερίδα των μετόχων (κατά τον ορισμό του ελέγχου με παραπομπή στις περιπτώσεις που αναφέρει το άρθρο 1 παράγραφος 1 της οδηγίας 83/349/ΕΟΚ του Συμβουλίου (1))·

                              ε)

                              να μην διατηρεί, ή έχει διατηρήσει κατά το τελευταίο έτος, σημαντική επαγγελματική σχέση με την εταιρεία ή με συνδεδεμένη εταιρεία, είτε απευθείας ως εταίρος, μέτοχος, διοικητικό ή ανώτερο στέλεχος οργάνου που διατηρεί τέτοια σχέση. Στις επαγγελματικές σχέσεις συμπεριλαμβάνεται η ιδιότητα του σημαντικού προμηθευτή αγαθών ή υπηρεσιών (μαζί με τις χρηματοοικονομικές, νομικές και συμβουλευτικές υπηρεσίες), του σημαντικού πελάτη και των οργανισμών που δέχονται σημαντικές εισφορές από την εταιρεία ή από τον όμιλό της·

                              στ)

                              να μην είναι, ή να έχει διατελέσει κατά τα τρία τελευταία έτη, εταίρος ή στέλεχος του παρόντος ή του προηγούμενου εξωτερικού ελεγκτή της εταιρείας ή συνδεδεμένης εταιρείας·

                              ζ)

                              να μην είναι εκτελεστικό ή διευθυντικό διοικητικό στέλεχος άλλης εταιρείας στην οποία ένα εκτελεστικό ή διευθυντικό διοικητικό στέλεχος της εταιρείας είναι μη εκτελεστικό ή εποπτικό διοικητικό στέλεχος, ούτε να έχει άλλους σημαντικούς δεσμούς με εκτελεστικά διοικητικά στελέχη της εταιρείας μέσω συμμετοχής σε άλλες εταιρείες ή όργανα·

                              η)

                              να μην έχει υπηρετήσει στο διοικητικό ή στο εποπτικό συμβούλιο ως μη εκτελεστικό ή ως εποπτικό διοικητικό στέλεχος για περισσότερο από τρεις θητείες (ή, εναλλακτικά, για περισσότερο από δώδεκα έτη, εφόσον η εθνική νομοθεσία προβλέπει κανονικά θητείες πολύ μικρής διάρκειας)·

                              θ)

                              να μην είναι στενός συγγενής εκτελεστικού ή διευθυντικού διοικητικού στελέχους, ούτε προσώπων με τις ιδιότητες που αναφέρουν τα στοιχεία α) έως η).

                  2.

                  Το ανεξάρτητο διοικητικό στέλεχος αναλαμβάνει α) να διατηρεί σε κάθε περίσταση την ανεξαρτησία ανάλυσης, απόφασης και ενέργειας, β) να μην επιζητεί ή αποδέχεται παράλογα πλεονεκτήματα που θα μπορούσαν να θεωρηθούν ως επικίνδυνα για την ανεξαρτησία του και γ) να εκφράζει σαφώς την αντίθεσή του οσάκις διαπιστώνει ότι μια απόφαση του διοικητικού ή του εποπτικού συμβουλίου είναι δυνατόν να βλάψει την εταιρεία. Οσάκις το διοικητικό ή το εποπτικό συμβούλιο έχει λάβει αποφάσεις για τις οποίες ένα ανεξάρτητο μη εκτελεστικό ή εποπτικό διοικητικό στέλεχος διατηρεί σοβαρές επιφυλάξεις, θα πρέπει να συνάγει όλα τα κατάλληλα σχετικά συμπεράσματα. Εάν επιθυμεί να παραιτηθεί, θα πρέπει να εξηγεί τους σχετικούς λόγους με επιστολή προς το συμβούλιο ή την επιτροπή ελέγχου, και – εφόσον ενδείκνυται – προς κάθε αρμόδιο όργανο εκτός εταιρείας.

         (1)  ΕΕ L 193 της 18.7.1983, σ. 1· οδηγία όπως τροποποιήθηκε τελευταία από την οδηγία 2003/51/ΕΚ του Ευρωπαϊκού Κοινοβουλίου και του Συμβουλίου (ΕΕ L 178 της 17.7.2003, σ. 16).


				|

		52014PC0437

			Σύσταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την κατάργηση της απόφασης 2010/283/ΕΕ σχετικά με την ύπαρξη υπερβολικού ελλείμματος στο Βέλγιο /* COM/2014/0437 final */

			   	Σύσταση
ΑΠΟΦΑΣΗ
ΤΟΥ ΣΥΜΒΟΥΛΙΟΥ
για την
κατάργηση της
απόφασης 2010/283/ΕΕ
σχετικά με την
ύπαρξη
υπερβολικού
ελλείμματος
στο Βέλγιο
ΤΟ
ΣΥΜΒΟΥΛΙΟ ΤΗΣ
ΕΥΡΩΠΑΪΚΗΣ
ΕΝΩΣΗΣ,
Έχοντας
υπόψη τη
Συνθήκη για τη
λειτουργία της
Ευρωπαϊκής
Ένωσης, και
ιδίως το άρθρο 126
παράγραφος 12,
Έχοντας
υπόψη τη
σύσταση της
Ευρωπαϊκής
Επιτροπής,
Εκτιμώντας
τα ακόλουθα:
(1)       Με
την απόφαση
2010/283/ΕΕ του
Συμβουλίου,
της 2ας Δεκεμβρίου
2009[1],
μετά από
σύσταση της
Επιτροπής,
αποφασίστηκε
ότι υπήρχε
υπερβολικό
έλλειμμα στο
Βέλγιο. Το
Συμβούλιο
σημείωσε ότι
το
προβλεπόμενο
έλλειμμα
γενικής
κυβέρνησης για
το 2009 ανερχόταν στο
5,9% του ΑΕΠ,
υπερβαίνοντας
την τιμή
αναφοράς του 3%
του ΑΕΠ που ορίζει
η Συνθήκη, ενώ
το ακαθάριστο
χρέος γενικής
κυβέρνησης
προβλεπόταν να
φθάσει στο 97,6% του
ΑΕΠ το 2009,
υπερβαίνοντας
την τιμή
αναφοράς του 60% του
ΑΕΠ που ορίζει η
Συνθήκη[2].
(2)       Στις 2
Δεκεμβρίου 2009,
σύμφωνα με το
άρθρο 126
παράγραφος 7
της Συνθήκης
και το άρθρο 3
παράγραφος 4
του κανονισμού
ΕΚ αριθ. 1467/97 του
Συμβουλίου,
της 7ης Ιουλίου
1997, για την
επιτάχυνση και
τη διασαφήνιση
της εφαρμογής
της
διαδικασίας
υπερβολικού
ελλείμματος[3], το
Συμβούλιο
απηύθυνε,
κατόπιν
συστάσεως της
Επιτροπής,
σύσταση προς
το Βέλγιο
προκειμένου να
τερματιστεί η
κατάσταση
υπερβολικού
ελλείμματος έως
το τέλος του 2012
το αργότερο. Η
σύσταση
δημοσιοποιήθηκε.
(3)       Στις 21
Ιουνίου 2013, βάσει
σύστασης της
Επιτροπής, το Συμβούλιο
αποφάσισε
δυνάμει του
άρθρου 126
παράγραφος 8
της Συνθήκης
ότι το Βέλγιο
δεν είχε λάβει
αποτελεσματικά
μέτρα σύμφωνα
με τη σύσταση
του Συμβουλίου
της 2ας
Δεκεμβρίου 2009,
προκειμένου να
διορθώσει το
υπερβολικό του
έλλειμμα έως
το 2012, και, δυνάμει
του άρθρου 126
παράγραφος 9
της Συνθήκης,
αποφάσισε να
το ειδοποιήσει
να θέσει τέλος
στην κατάσταση
υπερβολικού
ελλείμματος
έως το 2013. Στο
Βέλγιο τάχθηκε
προθεσμία έως
τις 15
Σεπτεμβρίου
για να υποβάλει
έκθεση σχετικά
με τα μέτρα που
έλαβε για να
συμμορφωθεί με
την εν λόγω
απόφαση,
σύμφωνα με το
άρθρο 5
παράγραφος 1α
του κανονισμού
(ΕΚ) αριθ. 1467/97 του
Συμβουλίου.
Στις 15
Νοεμβρίου 2013, η
Επιτροπή
κατέληξε στο
συμπέρασμα ότι
το Βέλγιο είχε
λάβει
αποτελεσματικά
μέτρα και ότι
δεν απαιτούντο
περαιτέρω
ενέργειες στο
πλαίσιο της
διαδικασίας
υπερβολικού
ελλείμματος
εκείνη τη
στιγμή.
(4)       Σύμφωνα
με το άρθρο 4 του
πρωτοκόλλου
για τη διαδικασία
υπερβολικού
ελλείμματος
που
προσαρτάται
στις Συνθήκες,
η Επιτροπή
παρέχει τα
στοιχεία για
την εφαρμογή
της εν λόγω
διαδικασίας.
Στο πλαίσιο
της εφαρμογής του
εν λόγω
Πρωτοκόλλου,
τα κράτη μέλη
υποχρεούνται
να κοινοποιούν
στοιχεία για
τα δημόσια
ελλείμματα και
το δημόσιο
χρέος και
άλλες συναφείς
μεταβλητές δύο
φορές το χρόνο,
δηλαδή πριν
από την 1η
Απριλίου και πριν
από την 1η
Οκτωβρίου,
σύμφωνα με το
άρθρο 3 του κανονισμού
(ΕΚ) αριθ. 479/2009 του
Συμβουλίου,
της 25ης Μαΐου 2009, σχετικά
με την
εφαρμογή του
πρωτοκόλλου
για τη
διαδικασία
υπερβολικού
ελλείμματος που
προσαρτάται
στη Συνθήκη
για την ίδρυση
της Ευρωπαϊκής
Κοινότητας[4].
(5)       Όταν
εξετάζεται αν
μια απόφαση
σχετικά με την
ύπαρξη
υπερβολικού
ελλείμματος θα
πρέπει να
καταργηθεί, το
Συμβούλιο θα
πρέπει να
λάβει απόφαση
επί τη βάσει
των δεδομένων
που κοινοποιούνται.
Επιπλέον, η
απόφαση για
την ύπαρξη
υπερβολικού
ελλείμματος θα
πρέπει να
καταργηθεί
μόνο αν οι
προβλέψεις της
Επιτροπής
δείχνουν ότι
το έλλειμμα
δεν θα υπερβεί
το όριο του 3% του
ΑΕΠ κατά τη διάρκεια
του χρονικού
ορίζοντα των
προβλέψεων[5].
(6)       Βάσει
των στοιχείων
που
ανακοινώθηκαν
από την Επιτροπή
(Eurostat) σύμφωνα με το
άρθρο 14 του
κανονισμού (ΕΚ)
αριθ. 479/2009, μετά την
κοινοποίηση
από πλευράς
του Βελγίου
πριν από την 1η
Απριλίου 2014 και
βάσει του προγράμματος
σταθερότητας
του 2014 και των
εαρινών προβλέψεων
των υπηρεσιών
της Επιτροπής
του 2014, συνάγονται
τα ακόλουθα
συμπεράσματα:
–
Μετά την
κορύφωσή του
στο 5,6% του ΑΕΠ το
2009, εκ του οποίου
περίπου το 0,7% του
ΑΕΠ οφείλεται
σε έκτακτους
παράγοντες, το
έλλειμμα της
γενικής
κυβέρνησης του
Βελγίου μειώθηκε
στο 2,6% του ΑΕΠ το
2013, σύμφωνα με
την απόφαση του
Συμβουλίου της
21ης Ιουνίου 2013. Η
βελτίωση αυτή
οφείλεται στη
σημαντική
δημοσιονομική
εξυγίανση, καθώς
και στη
βελτίωση των
κυκλικών
συνθηκών.
–
Το
πρόγραμμα
σταθερότητας
για την
περίοδο 2014-17, που υπέβαλε
η βελγική
κυβέρνηση στις
30 Απριλίου 2014, προβλέπει
ότι το
έλλειμμα θα
υποχωρήσει στο
2,15% του ΑΕΠ το 2014
και στη
συνέχεια θα
μειωθεί στο 1,4%
του ΑΕΠ το 2015. Με
βάση παραδοχή
μη μεταβολής των
πολιτικών, οι
εαρινές
προβλέψεις των
υπηρεσιών της
Επιτροπής του 2014
προβλέπουν
έλλειμμα 2,6% του ΑΕΠ
το 2014 και 2,8% του ΑΕΠ
το 2015. Επομένως,
το έλλειμμα
αναμένεται να
παραμείνει
κάτω από την
τιμή αναφοράς
του 3% του ΑΕΠ που
προβλέπεται
στη Συνθήκη
κατά τη
διάρκεια του
χρονικού
ορίζοντα των
προβλέψεων.
–
Μετά τη
βελτίωση κατά 0,7%
του ΑΕΠ το 2013, το
διαρθρωτικό ισοζύγιο,
δηλαδή το
διορθωμένο
ισοζύγιο για
τον οικονομικό
κύκλο και
χωρίς τα
έκτακτα και
λοιπά προσωρινά
μέτρα,
αναμένεται να
παραμείνει σταθερό
το 2014 και να
επιδεινωθεί
ελαφρά το 2015, με
βάση την
παραδοχή μη
μεταβολής των
πολιτικών. Στο
πλαίσιο αυτό,
φαίνεται ότι
αρχίζει να
εμφανίζεται
διαφορά της
τάξεως του 0,5% του
ΑΕΠ σε σχέση με
την απαιτούμενη
προσαρμογή του
διαρθρωτικού
ισοζυγίου για
την επίτευξη
του
μεσοπρόθεσμου
στόχου το 2014, η οποία
υποδηλώνει ότι
απαιτείται
ενίσχυση των
δημοσιονομικών
μέτρων
προκειμένου να
εξασφαλιστεί πλήρης
συμμόρφωση με
το προληπτικό
σκέλος του Συμφώνου,
λαμβανομένου
υπόψη του
διαφαινόμενου
κινδύνου
απόκλισης από
την
απαιτούμενη
πορεία
προσαρμογής
και παραβίασης
της τιμής
αναφοράς για
το χρέος.
–
Ο δείκτης
χρέους προς το
ΑΕΠ αυξήθηκε
κατά 5 εκατοστιαίες
μονάδες περίπου
μεταξύ του 2009 και
του 2013, σε 101,5%, εν
μέρει λόγω της
συνεισφοράς
του Βελγίου
στη χρηματοδοτική
συνδρομή σε
κράτη μέλη της
ζώνης του ευρώ.
Το ακαθάριστο
δημόσιο χρέος
προβλέπεται να
παραμείνει σε
αυτό περίπου
το επίπεδο το 2014
και το 2015.
(7)       Το
Συμβούλιο
υπενθυμίζει
ότι, αρχής
γενομένης από
το 2014, έτος που
έπεται της
διόρθωσης του
υπερβολικού
ελλείμματος,
το Βέλγιο
υπόκειται στο
προληπτικό
σκέλος του
Συμφώνου
Σταθερότητας
και Ανάπτυξης
και θα πρέπει
να παρουσιάζει
κατάλληλο ρυθμό
προόδου για
την επίτευξη
του
μεσοπρόθεσμου στόχου
της, συν τοις
άλλοις
τηρώντας το
όριο αναφοράς
για τις δαπάνες,
καθώς και να
σημειώνει
επαρκή πρόοδο
ως προς τη
συμμόρφωση με
το κριτήριο
του χρέους,
σύμφωνα με το
άρθρο 2
παράγραφος 1α
του κανονισμού
(ΕΚ) αριθ. 1467/97 του
Συμβουλίου του
Ιουλίου 1997, για
την επιτάχυνση
και τη
διασαφήνιση
της εφαρμογής
της διαδικασίας
υπερβολικού
ελλείμματος.
(8)       Σύμφωνα
με το άρθρο 126
παράγραφος 12
της Συνθήκης, μια
απόφαση του
Συμβουλίου
σχετικά με την
ύπαρξη υπερβολικού
ελλείμματος
καταργείται,
εφόσον, κατά τη
γνώμη του, έχει
διορθωθεί το
υπερβολικό έλλειμμα
στο οικείο
κράτος μέλος.
(9)       Κατά
τη γνώμη του
Συμβουλίου, το
υπερβολικό
έλλειμμα του
Βελγίου έχει
διορθωθεί και
η απόφαση 2010/283/ΕΕ
θα πρέπει, επομένως,
να καταργηθεί,
ΕΞΕΔΩΣΕ
ΤΗΝ ΠΑΡΟΥΣΑ
ΑΠΟΦΑΣΗ:
Άρθρο 1
Από τη
συνολική
αξιολόγηση
συνάγεται ότι
η κατάσταση
υπερβολικού
ελλείμματος
στο Βέλγιο
έχει
διορθωθεί.
Άρθρο 2
Η
απόφαση 2010/283/ΕΕ
καταργείται.
Άρθρο 3
Η
παρούσα
απόφαση
απευθύνεται
στο Βασίλειο
του Βελγίου.
Βρυξέλλες,
                                                                       Για
το Συμβούλιο
                                                                       Ο
Πρόεδρος
[1]               ΕΕ L 125 της 21.5.2010, σ.
34.
[2]               Το
έλλειμμα και
το χρέος
γενικής
κυβέρνησης για
το 2009
αναθεωρήθηκαν
στη συνέχεια σε
5,6% και 95,7% του ΑΕΠ,
αντίστοιχα.
[3]               ΕΕ L 209 της 2.8.1997, σ.
6.
[4]               ΕΕ L 145 της 10.6.2009, σ.
1.
[5]               Σύμφωνα με
τις
«Λεπτομερείς
ρυθμίσεις για
την εφαρμογή
του Συμφώνου
Σταθερότητας
και Ανάπτυξης
και κατευθυντήριες
γραμμές για τη
μορφή και το
περιεχόμενο
των
προγραμμάτων
σταθερότητας
και σύγκλισης»,
της 3ης
Σεπτεμβρίου 2012.
Βλ.: http://ec.europa.eu/economy_finance/economic_governance/sgp/pdf/coc/code_of_conduct_en.pdf


Σημαντική ανακοίνωση νομικού περιεχομένου

|

52006SC0020

Σύσταση απόφασης του Συµßουλίου για την ύπαρξη υπερβολικού ελλείμματος στο Ηνωμένο Βασίλειο  /* SEC/2006/0020 τελικό */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 11.1.2006SEC(2006) 20 τελικόΣύσταση γιαΑΠΟΦΑΣΗ ΤΟΥ ΣΥΜΒΟΥΛΙΟΥγια την ύπαρξη υπερβολικού ελλείμματος στο Ηνωμένο Βασίλειο(υποβάλλεται από την Επιτροπή)ΑΙΤΙΟΛΟΓΙΚΗ ΕΚΘΕΣΗΗ εφαρμογή της διαδικασίας υπερβολικού ελλείμματος διέπεται από τις διατάξεις του άρθρου 104 της Συνθήκης και τον κανονισμό (ΕΚ) αριθ. 1467/97 του Συμβουλίου της 7ης Ιουλίου1997[1] «για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος», που αποτελεί μέρος του συμφώνου σταθερότητας και ανάπτυξης. Ωστόσο, ενώ οι περισσότερες διατάξεις ισχύουν για το Ηνωμένο Βασίλειο με τον ίδιο τρόπο όπως και για άλλες χώρες που δεν συμμετέχουν στη ζώνη του ευρώ, το σημείο 5 του Πρωτοκόλλου για ορισμένες διατάξεις που αφορούν το Ηνωμένο Βασίλειο[2] ορίζει ότι η υποχρέωση που υφίσταται βάσει του άρθρου 104 παράγραφος 1 της Συνθήκης, περί αποφυγής των υπερβολικών ελλειμμάτων γενικής κυβέρνησης δεν ισχύει για το Ηνωμένο Βασίλειο παρά μόνον εφόσον εισέλθει στο τρίτο στάδιο της ΟΝΕ. Αντ’ αυτού και ενόσω βρίσκεται στο δεύτερο στάδιο της ΟΝΕ, το Ηνωμένο Βασίλειο οφείλει, δυνάμει του άρθρου 116 παράγραφος 4 της Συνθήκης να «προσπαθήσει να αποφεύγει τα υπερβολικά δημοσιονομικά ελλείμματα».Κατά το χρονικό διάστημα που ακολούθησε την ακύρωση της προηγούμενης ΔΥΕ που είχε κινηθεί κατά του Ηνωμένου Βασιλείου, τον Μάιο του 1998, το αποτέλεσμα γενικής κυβέρνησης μετατράπηκε από ικανοποιητικό πλεόνασμα στα τέλη της δεκαετίας του 1990, σε έλλειμμα ύψους 3,2% του ΑΕΠ το 2003/04[3]. Η εξέλιξη αυτή ισοδυναμούσε με μεταβολή του διαρθρωτικού δημοσιονομικού αποτελέσματος κατά 4 περίπου εκατοστιαίες μονάδες του ΑΕΠ κατά την περίοδο 1999/00 - 2003/04. Κατά τα έτη εκείνα ο δείκτης δαπανών γενικής κυβέρνησης αυξήθηκε από λιγότερο από 40% σε 43% του ΑΕΠ. Την ίδια περίοδο, ο ακαθάριστος σχηματισμός παγίου κεφαλαίου από το δημόσιο αυξήθηκε από 1,2% σε 1,6% του ΑΕΠ. Ο δείκτης του ακαθάριστου δημόσιου χρέους μειώθηκε σε 37,6% του ΑΕΠ το 2002/03 και έκτοτε σημειώνει αύξηση. Η εξέλιξη αυτή σε συνδυασμό με την εξέλιξη των επιτοκίων οδήγησε σε μείωση των πληρωμών τόκων από 2,9% σε 2,0% του ΑΕΠ κατά το ίδιο χρονικό διάστημα. Λόγω της υπέρβασης της τιμής αναφοράς ως προς το έλλειμμα το 2003/04, η Επιτροπή κίνησε διαδικασία υπερβολικού ελλείμματος συντάσσοντας την έκθεση που υπαγορεύει το άρθρο 104 παράγραφος 3 τον Απρίλιο του 2004[4]. Ωστόσο, λόγω του ότι το συμπέρασμα τότε ήταν ότι η υπέρβαση του 3% του ΑΕΠ ήταν μικρή και κατά πάσα πιθανότητα προσωρινή, το έλλειμμα δεν κρίθηκε υπερβολικό.Σύμφωνα με τα δεδομένα που κοινοποίησε το Ηνωμένο Βασίλειο στο πλαίσιο της ΔΥΕ τον Αύγουστο του 2005, το έλλειμμα γενικής κυβέρνησης του Ηνωμένου Βασιλείου ανήλθε σε 3,2 % του ΑΕΠ κατά το οικονομικό έτος 2004/05 (που αρχίζει τον Απρίλιο και λήγει τον Μάρτιο)[5],[6] , υπερβαίνοντας έτσι και πάλι το 3% του ΑΕΠ που αποτελεί την τιμή αναφοράς. Το ύψος του ελλείμματος το οικονομικό έτος 2004/05 απετέλεσε εκ πρώτης όψεως απόδειξη ως προς την ύπαρξη υπερβολικού ελλείμματος στο Ηνωμένο Βασίλειο κατά την έννοια της Συνθήκης και του συμφώνου σταθερότητας και ανάπτυξης.Ως εκ τούτου, η Επιτροπή συνέταξε έκθεση σύμφωνα με το άρθρο 104 παράγραφος 3 της Συνθήκης με την οποία εξέτασε αν πληρούνται τα κριτήρια όσον αφορά το έλλειμμα και το χρέος[7]. Η έκθεση θεώρησε ότι το έλλειμμα του έτους 2004/05 μολονότι υπερέβαινε το 3% του ΑΕΠ που αποτελεί την τιμή αναφοράς στη Συνθήκη, πλησίαζε την τιμή αυτή. Η υπέρβαση αυτή δεν είχε έκτακτο χαρακτήρα. Συγκεκριμένα, δεν ήταν αποτέλεσμα ασυνήθους γεγονότος ενώ η εξέλιξη της ανάπτυξης που συνδέεται με την υπέρβαση της τιμής αναφοράς το έτος 2004/05 δεν μπορεί να χαρακτηρισθεί ως σοβαρή οικονομική ύφεση. Ο ρυθμός ανάπτυξης 3,2% το 2004, κρίθηκε ότι υπερέβαινε τον δυνητικό όπως και κατά το οικονομικό έτος 2004/05. Σύμφωνα με τις εκτιμήσεις το κενό παραγωγής το 2004 ήταν θετικό. Όσον αφορά το θέμα της προσωρινότητας, το έλλειμμα αναμενόταν να διατηρηθεί πάνω από το 3% του ΑΕΠ καθ’ όλο το 2005/06 και το 2006/07, βάσει μιας προσωρινής επικαιροποιημένης έκθεσης για τις οικονομικές και δημοσιονομικές προοπτικές του Ηνωμένου Βασιλείου.Στην έκθεσή της η Επιτροπή ανέλυσε όλους τους σχετικούς παράγοντες για τις μεσοπρόθεσμες οικονομικές και δημοσιονομικές θέσεις, καθώς και άλλους παράγοντες που θεωρήθηκαν σχετικοί για την αξιολόγηση των δημόσιων οικονομικών του Ηνωμένου Βασιλείου. Όπως ορίζει το σύμφωνο σταθερότητας και ανάπτυξης, η συνεκτίμηση σχετικών παραγόντων κατά τη διαδικασία της απόφασης ως προς την ύπαρξη υπερβολικού ελλείμματος (όπως της γνώμης της Οικονομικής και Δημοσιονομικής Επιτροπής σύμφωνα με το άρθρο 104 παράγραφος 4, της γνώμης της Επιτροπής σύμφωνα με το άρθρο 104 παράγραφος 5 και της απόφασης του Συμβουλίου σύμφωνα με το άρθρο 104 παράγραφος 6), «αν η διπλή προϋπόθεση της κατευθυντήριας αρχής – ότι, πριν ληφθούν υπόψη οι σχετικοί παράγοντες που αναφέρονται στην παράγραφο 3, το έλλειμμα του ευρύτερου δημόσιου τομέα παραμένει πλησίον της τιμής αναφοράς και η υπέρβαση της τιμής αυτής είναι προσωρινή– πληρούται καθ’ ολοκληρίαν». Στην περίπτωση του Ηνωμένου Βασιλείου, μολονότι το προβλεπόμενο έλλειμμα για το 2004/05 πλησίαζε την τιμή αναφοράς, η έκθεση κατέληγε στο συμπέρασμα ότι το δημόσιο έλλειμμα προβλεπόταν ανώτερο του 3% του ΑΕΠ κατά τα οικονομικά έτη 2005/06 και 2006/07.Το άρθρο 104 παράγραφος 4 της Συνθήκης αναφέρει ότι «η επιτροπή του άρθρου 114 (δηλαδή η Οικονομική και Δημοσιονομική Επιτροπή) διατυπώνει γνώμη για την έκθεση της Επιτροπής». Η Οικονομική και Δημοσιονομική Επιτροπή εξέδωσε γνώμη στις 30 Σεπτεμβρίου 2005, η οποία συμφωνούσε με την αξιολόγηση στην έκθεση της Επιτροπής και τόνιζε ότι το υπερβολικό έλλειμμα δεν μπορούσε να θεωρηθεί προσωρινό. Η Οικονομική και Δημοσιονομική Επιτροπή συνέστησε, ωστόσο, να μην ληφθούν περαιτέρω μέτρα στο πλαίσιο της ΔΥΕ προτού οριστικοποιηθούν οι επικείμενες φθινοπωρινές προβλέψεις της Επιτροπής.Στις εν λόγω προβλέψεις, με βάση την παραδοχή ότι η φορολογική πολιτική του Ηνωμένου Βασιλείου θα παραμείνει όπως εξαγγέλθηκε, αναμένεται ότι το έλλειμμα θα διευρυνθεί σε ποσοστό ελαφρώς κατώτερο του 3½% του ΑΕΠ το 2005/06 και ότι θα διατηρηθεί πάνω από το 3% του ΑΕΠ το 2006/07, σημειώνοντας βαθμιαία βελτίωση σε 3% του ΑΕΠ περίπου, μόνον το 2007/08. Οι προβλέψεις επιβεβαίωσαν την αξιολόγηση που είχε κάνει η Επιτροπή στην έκθεση που συνέταξε βάσει του άρθρου 104 παράγραφος 3 και τη γνώμη της ΟΔΕ που εκδόθηκε βάσει του άρθρου 104 παράγραφος 4, ότι το έλλειμμα αναμενόταν να διατηρηθεί πάνω από το 3% του ΑΕΠ το 2005/06 και το 2006/07 με αποτέλεσμα να μην έχει προσωρινό χαρακτήρα. Βάσει των προβλέψεων αυτών, επιβεβαιώνεται ότι η υπέρβαση της τιμής αναφοράς, 3 % του ΑΕΠ, δεν αποτελεί έκτακτο ή προσωρινό γεγονός, μολονότι το έλλειμμα πλησιάζει την τιμή αναφοράς.Μετά τη δημοσίευση των φθινοπωρινών προβλέψεων των υπηρεσιών της Επιτροπής, το Ηνωμένο Βασίλειο εξήγγειλε φορολογικά μέτρα στην προκαταρκτική έκθεση για τον προϋπολογισμό (Pre-Budget Report) που υποβλήθηκε στο Κοινοβούλιο της χώρας στις 5 Δεκεμβρίου 2005. Σε καθαρούς όρους, το κόστος των εν λόγω μέτρων όπως το υπολόγισαν οι αρχές του Ηνωμένου Βασιλείου σε σύγκριση με το σενάριο της εξαγγελθείσας πολιτικής (όπως λαμβάνεται υπόψη στις φθινοπωρινές προβλέψεις), αντιπροσωπεύει χαλάρωση της δημοσιονομικής πολιτικής κατά 0,1 εκατοστιαίας μονάδας του ΑΕΠ για το τρέχον οικονομικό έτος και σύσφιξή της κατά τι λιγότερο από 0,1 εκατοστιαίας μονάδας του ΑΕΠ για το έτος 2006/07. Λαμβάνοντας υπόψη τα εν λόγω μέτρα, το σύνολο των οποίων έχει διαρθρωτικό χαρακτήρα, η Επιτροπή εξακολουθεί να θεωρεί ότι το έλλειμμα έως το 2006/07 θα υπερβεί το 3% του ΑΕΠ και ότι το 2006/07 θα διαμορφωθεί σε 3,1 % του ΑΕΠ, με αποτέλεσμα να μην έχει προσωρινό χαρακτήρα.Ως εκ τούτου, και πάλι εξαιτίας του ότι δεν ικανοποιείται η προαναφερθείσα διπλή προϋπόθεση όσον αφορά το έλλειμμα, για τους σκοπούς της γνώμης της Επιτροπής σύμφωνα με άρθρο 104 παράγραφος 5 και της απόφασης του Συμβουλίου σύμφωνα με το άρθρο 104 παράγραφος 6, δεν λαμβάνονται υπόψη σχετικοί παράγοντες στην περίπτωση του Ηνωμένου Βασιλείου. Από την ανωτέρω ανάλυση απορρέει, συνεπώς, ότι το κριτήριο της Συνθήκης όσον αφορά το έλλειμμα δεν πληρούται. Εν αντιθέσει, ο δείκτης χρέους γενικής κυβέρνησης παραμένει σε επίπεδο πολύ χαμηλότερο του 60 % που αποτελεί την τιμή αναφοράς (ίσος προς 40,8 % του ΑΕΠ κατά το οικονομικό έτος 2004/05) αλλά με κάποια ανοδική τάση εξαιτίας του μεγέθους των πραγματικών και προβλεπόμενων πρωτογενών ελλειμμάτων. Στις φθινοπωρινές προβλέψεις της Επιτροπής ο δείκτης χρέους ανέρχεται σε 44½% του ΑΕΠ το 2007/08. Ο πίνακας που ακολουθεί περιλαμβάνει τις φθινοπωρινές προβλέψεις των υπηρεσιών της Επιτροπής ως προς το έλλειμμα γενικής κυβέρνησης και τον δείκτη χρέους του Ηνωμένου Βασιλείου για κάθε οικονομικό έτος.Ηνωμένο Βασίλειο: προβλέψεις ως προς τα δημόσια οικονομικά για κάθε οικονομικό έτος(% του ΑΕΠ)Αποτέλεσμα | Προβλέψεις |2004/05 | 2005/06 | 2006/07 | 2007/08 |Έλλειμμα γενικής κυβέρνησης | 3,2 | 3,4 | 3,2 | 3,0 |Ακαθάριστο χρέος γενικής κυβέρνησης | 40,8 | 42,7 | 43,7 | 44,5 |Η Επιτροπή, έχοντας λάβει υπόψη στην έκθεσή της τη γνώμη της Οικονομικής και Δημοσιονομικής Επιτροπής, τις φθινοπωρινές προβλέψεις των υπηρεσιών της Επιτροπής του 2005 και την προκαταρκτική έκθεση για τον προϋπολογισμό του Ηνωμένου Βασιλείου που κατατέθηκε τον Δεκέμβριο του 2005, είναι της γνώμης ότι στο Ηνωμένο Βασίλειο υφίσταται υπερβολικό έλλειμμα. Η γνώμη αυτή, που εγκρίθηκε από την Επιτροπή στις 11 Ιανουαρίου 2006, απευθύνεται με το παρόν έγγραφο στο Συμβούλιο, βάσει του άρθρου 104 παράγραφος 5 της Συνθήκης. Η Επιτροπή συνιστά στο Συμβούλιο να λάβει ανάλογη απόφαση, σύμφωνα με το άρθρο 104 παράγραφος 6.Επιπλέον, η Επιτροπή υποβάλλει στο Συμβούλιο σύσταση για την έκδοση σύστασης του Συμβουλίου με αποδέκτη το Ηνωμένο Βασίλειο και σκοπό τον τερματισμό της κατάστασης υπερβολικού ελλείμματος, σύμφωνα με το άρθρο 104 παράγραφος 7 της Συνθήκης. Ο κανονισμός του Συμβουλίου (ΕΚ) αριθ. 1467/97 ορίζει ότι «το Συμβούλιο θέτει επίσης προθεσμία για τη διόρθωση του υπερβολικού ελλείμματος, η οποία λήγει εντός του έτους που ακολουθεί εκείνο κατά το οποίο διαπιστώθηκε το υπερβολικό έλλειμμα, εκτός εάν συντρέχουν ειδικές περιστάσεις. Στη σύσταση, το Συμβούλιο καλεί το ενδιαφερόμενο κράτος μέλος να επιτύχει ελάχιστη ετήσια βελτίωση, ύψους τουλάχιστον 0,5 % του ΑΕΠ ως σημείο αναφοράς, του κυκλικά προσαρμοσμένου δημοσιονομικού αποτελέσματός του, χωρίς να υπολογίζονται τα έκτακτα και τα προσωρινά μέτρα, ώστε να διασφαλίζεται η διόρθωση του υπερβολικού ελλείμματος εντός της προθεσμίας που ορίζεται στη σύσταση».Στην περίπτωση του Ηνωμένου Βασιλείου, από τη συνεκτίμηση σχετικών παραγόντων δεν απορρέει η ύπαρξη ειδικών περιστάσεων που δικαιολογούν απόκλιση από την προκαθορισμένη προθεσμία διόρθωσης του ελλείμματος. Συγκεκριμένα, ενώ προβλέπεται ότι το αρνητικό κενό παραγωγής θα διευρυνθεί μεταξύ 2005 και 2006 πλησιάζοντας το 0,5 εκατοστιαίας μονάδας, η παραγωγή στις φθινοπωρινές προβλέψεις των υπηρεσιών της Επιτροπής (προτού ληφθούν υπόψη τα μέτρα της προκαταρκτικής έκθεσης για τον προϋπολογισμό του Δεκεμβρίου 2005) αναμενόταν να ενισχυθεί από τα τέλη του 2005 με ανάπτυξη περίπου σε επίπεδο τάσης από το 2006 και έπειτα. Τα μέτρα που εξαγγέλλονται στην προκαταρκτική έκθεση για τον προϋπολογισμό δεν επηρεάζουν σοβαρά το εν λόγω προφίλ ανάπτυξης, δεδομένου ότι η ελαφρά δημοσιονομική σύσφιξη από το οικονομικό έτος 2006/07 εστιάζεται στον πετρελαϊκό τομέα ανοικτής θαλάσσης, που θεωρείται ότι δεν πρόκειται να αντιδράσει με τον συμβατικό κυκλικό τρόπο στα μέτρα αυτά. Όσον αφορά το κυκλικά προσαρμοσμένο έλλειμμα, στις φθινοπωρινές προβλέψεις των υπηρεσιών της Επιτροπής αναμένεται η βελτίωσή του κατά 0,3 εκατοστιαίας μονάδας του ΑΕΠ μεταξύ 2005 και 2006. Η βελτίωση αναμένεται να ανέλθει σε 0,4 εκατοστιαίας μονάδας του ΑΕΠ με τα μέτρα της προκαταρκτικής έκθεσης για τον προϋπολογισμό. Συνολικά, επομένως, βάσει των πολιτικών που έχουν εξαγγελθεί, προβλέπεται ότι η αύξηση της παραγωγής θα παραμείνει αρκετά έντονη μέσα σε ένα πλαίσιο συγκρατημένης μείωσης του κυκλικά προσαρμοσμένου ελλείμματος. Ωστόσο, το πραγματικό έλλειμμα θα διατηρηθεί σε επίπεδο κάπως υψηλότερο από την τιμή αναφοράς. Με βάση το σενάριο αυτό, η εφαρμογή της απαιτούμενης ετήσιας βελτίωσης του ελλείμματος τουλάχιστον κατά 0,5 % του ΑΕΠ, απαιτεί μόνον μια μικρή πρόσθετη δημοσιονομική προσπάθεια.Ως εκ τούτου, εξαιτίας του ότι η συνολική εξέλιξη της ανάπτυξης στο Ηνωμένο Βασίλειο παραμένει αρκετά ικανοποιητική και η διαρθρωτική βελτίωση του δημοσιονομικού αποτελέσματος η οποία απαιτείται προκειμένου να τερματισθεί η κατάσταση υπερβολικού ελλείμματος είναι σχετικά μικρή, στη σύσταση θεωρείται ότι η ολοκλήρωση της δημοσιονομικής διόρθωσης το αργότερο έως το οικονομικό έτος 2006/07 ανταποκρίνεται στο σύμφωνο σταθερότητας και ανάπτυξης.Σύσταση γιαΑΠΟΦΑΣΗ ΤΟΥ ΣΥΜΒΟΥΛΙΟΥγια την ύπαρξη υπερβολικού ελλείμματος στο Ηνωμένο Βασίλειο -ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 6,τη σύσταση της Επιτροπής,τις παρατηρήσεις που υπέβαλε το Ηνωμένο Βασίλειο,Εκτιμώντας τα ακόλουθα:1.  Το άρθρο 104 της Συνθήκης θεσπίζει διαδικασία υπερβολικού ελλείμματος (ΔΥΕ) προκειμένου να εξασφαλισθεί ότι τα κράτη μέλη αποφεύγουν τα υπερβολικά ελλείμματα ή ότι τα διορθώνουν εφόσον προκύπτουν.2.  Δυνάμει του σημείου 5 του Πρωτοκόλλου για ορισμένες διατάξεις που αφορούν το Ηνωμένο Βασίλειο της Μεγάλης Βρετανίας και της Βόρειας Ιρλανδίας, η υποχρέωση που υφίσταται βάσει του άρθρου 104 παράγραφος 1 της Συνθήκης, περί αποφυγής των υπερβολικών ελλειμμάτων γενικής κυβέρνησης δεν ισχύει για το Ηνωμένο Βασίλειο παρά μόνον εφόσον εισέλθει στο τρίτο στάδιο της οικονομικής και νομισματικής ένωσης[8]. Ενόσω βρίσκεται στο δεύτερο στάδιο της οικονομικής και νομισματικής ένωσης, το Ηνωμένο Βασίλειο οφείλει, δυνάμει του άρθρου 116 παράγραφος 4 της Συνθήκης να προσπαθήσει να αποφεύγει τα υπερβολικά δημοσιονομικά ελλείμματα.3.  Στόχος του συμφώνου σταθερότητας και ανάπτυξης είναι η υγιής δημοσιονομική κατάσταση, ως μέσο ενίσχυσης των συνθηκών για σταθερότητα τιμών και ισχυρή διατηρήσιμη ανάπτυξη με σκοπό τη δημιουργία απασχόλησης.4.  Η διαδικασία υπερβολικού ελλείμματος η οποία διέπεται από τις διατάξεις του άρθρου 104 της συνθήκης, όπως διευκρινίζεται από τον κανονισμό (ΕΚ) αριθ. 1467/97 του Συμβουλίου για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος[9], που αποτελεί μέρος του συμφώνου σταθερότητας και ανάπτυξης προβλέπει την λήψη απόφασης για την ύπαρξη υπερβολικού ελλείμματος. Το Πρωτόκολλο για τη διαδικασία του υπερβολικού ελλείμματος που προσαρτάται στη Συνθήκη περιλαμβάνει περαιτέρω διατάξεις για την εφαρμογή της διαδικασίας υπερβολικού ελλείμματος. Ο κανονισμός (ΕΚ) αριθ. 3605/93[10] του Συμβουλίου καθορίζει λεπτομερείς κανόνες και ορισμούς για την εφαρμογή των διατάξεων του εν λόγω πρωτοκόλλου.5.  Το άρθρο 104 παράγραφος 5 της Συνθήκης ορίζει ότι αν η Επιτροπή κρίνει ότι υπάρχει ή ότι μπορεί να εμφανισθεί υπερβολικό έλλειμμα σε ένα κράτος μέλος, τότε απευθύνει γνώμη προς το Συμβούλιο. Αφού έλαβε υπόψη την έκθεσή της, δυνάμει του άρθρου 104 παράγραφος 3 της Συνθήκης, τη γνώμη της Οικονομικής και Δημοσιονομικής Επιτροπής, δυνάμει του άρθρου 104 παράγραφος 4, τις φθινοπωρινές προβλέψεις των υπηρεσιών της Επιτροπής του 2005, καθώς και την προκαταρκτική έκθεση για τον προϋπολογισμό (Pre-Budget Report) του Ηνωμένου Βασιλείου, του Δεκεμβρίου 2005, η Επιτροπή κατέληξε στο συμπέρασμα ότι το Ηνωμένο Βασίλειο παρουσιάζει υπερβολικό έλλειμμα. Ως εκ τούτου, η Επιτροπή απηύθυνε σχετική γνώμη στο Συμβούλιο όσον αφορά το Ηνωμένο Βασίλειο στις 11 Ιανουαρίου 2006.6.  Το άρθρο 104 παράγραφος 6 της Συνθήκης ορίζει ότι το Συμβούλιο πρέπει να λάβει υπόψη τις παρατηρήσεις που ενδέχεται να υποβάλει το ενδιαφερόμενο κράτος μέλος προτού αποφασίσει μετά από συνολική εκτίμηση, αν υφίσταται υπερβολικό έλλειμμα. Στην περίπτωση του Ηνωμένου Βασιλείου, η συνολική αυτή εκτίμηση οδηγεί στα εξής συμπεράσματα.7.  Κατά το χρονικό διάστημα που ακολούθησε την ακύρωση της προηγούμενης διαδικασίας υπερβολικού ελλείμματος που είχε κινηθεί κατά του Ηνωμένου Βασιλείου, τον Μάιο του 1998, το αποτέλεσμα γενικής κυβέρνησης μετατράπηκε από ικανοποιητικό πλεόνασμα στα τέλη της δεκαετίας του 1990 σε έλλειμμα ύψους 3,2% του ΑΕΠ το 2003/04[11]. Η εξέλιξη αυτή ισοδυναμούσε με μεταβολή του διαρθρωτικού δημοσιονομικού αποτελέσματος κατά 4 περίπου εκατοστιαίες μονάδες του ΑΕΠ κατά την περίοδο 1999/00 - 2003/04. Κατά τα έτη εκείνα ο δείκτης δαπανών γενικής κυβέρνησης αυξήθηκε από λιγότερο από 40% σε 43% του ΑΕΠ. Την ίδια περίοδο, ο ακαθάριστος σχηματισμός παγίου κεφαλαίου από το δημόσιο αυξήθηκε από 1,2% σε 1,6% του ΑΕΠ. Ο δείκτης του ακαθάριστου δημόσιου χρέους μειώθηκε σε 37,6% του ΑΕΠ το 2002/03 αλλά έκτοτε σημειώνει αύξηση. Η εξέλιξη αυτή σε συνδυασμό με την εξέλιξη των επιτοκίων οδήγησε σε μείωση των πληρωμών τόκων από 2,9% σε 2,0% του ΑΕΠ κατά το ίδιο χρονικό διάστημα. Ως αποτέλεσμα, η Επιτροπή κίνησε διαδικασία υπερβολικού ελλείμματος συντάσσοντας την έκθεση που υπαγορεύει το άρθρο 104 παράγραφος 3 τον Απρίλιο του 2004[12]. Ωστόσο, λόγω του ότι το συμπέρασμα τότε ήταν ότι η υπέρβαση του ελλείμματος ήταν μικρή και κατά πάσα πιθανότητα προσωρινή, το έλλειμμα δεν κρίθηκε υπερβολικό.8.  Το οικονομικό έτος 2004/05, σύμφωνα με τα στοιχεία που διαβίβασε το Ηνωμένο Βασίλειο στο πλαίσιο της ΔΥΕ τον Αύγουστο του 2005, το έλλειμμα γενικής κυβέρνησης παρέμεινε στο 3,2% του ΑΕΠ, υπερβαίνοντας και πάλι την τιμή αναφοράς της Συνθήκης, 3% του ΑΕΠ, χωρίς ωστόσο να απομακρύνεται από αυτήν. Η υπέρβαση αυτή δεν είχε έκτακτο χαρακτήρα. Συγκεκριμένα, δεν ήταν απόρροια ασυνήθους γεγονότος έξω από τον έλεγχο των αρχών το Ηνωμένου Βασιλείου, ούτε αποτέλεσμα σοβαρής οικονομικής ύφεσης. Ο ρυθμός ανάπτυξης 3,2% το 2004, θεωρείται ότι υπερβαίνει τον δυνητικό όπως και κατά το οικονομικό έτος 2004/05. Σύμφωνα με τις εκτιμήσεις το κενό παραγωγής το 2004 υπήρξε θετικό. Συνεπώς, η υπέρβαση της τιμής αναφοράς από το έλλειμμα δεν δύναται να θεωρηθεί αποτέλεσμα σοβαρής οικονομικής ύφεσης. Επίσης, με βάση τις φθινοπωρινές προβλέψεις των υπηρεσιών της Επιτροπής του 2005, η υπέρβαση δεν θεωρείται πρόσκαιρη. Στις εν λόγω προβλέψεις, με βάση την παραδοχή ότι η φορολογική πολιτική του Ηνωμένου Βασιλείου θα παραμείνει όπως εξαγγέλθηκε, αναμένεται ότι το έλλειμμα θα διευρυνθεί σε ποσοστό ελαφρώς κατώτερο του 3½% του ΑΕΠ το 2005/06 και ότι θα διατηρηθεί πάνω από το 3% του ΑΕΠ το 2006/07. Με βάση τις εν λόγω προβλέψεις, η υπέρβαση της τιμής αναφοράς δεν μπορεί να θεωρηθεί έκτακτη ούτε προσωρινή κατά την έννοια της Συνθήκης και του Συμφώνου Σταθερότητας και Ανάπτυξης, μολονότι το έλλειμμα πλησιάζει την τιμή αναφοράς. Μετά τη δημοσίευση των φθινοπωρινών προβλέψεων των υπηρεσιών της Επιτροπής, το Ηνωμένο Βασίλειο εξήγγειλε φορολογικά μέτρα στην προκαταρκτική έκθεση για τον προϋπολογισμό (Pre-Budget Report) που υποβλήθηκε στο Κοινοβούλιο της χώρας στις 5 Δεκεμβρίου 2005. Σε καθαρούς όρους, το κόστος των εν λόγω μέτρων όπως το υπολόγισαν οι αρχές του Ηνωμένου Βασιλείου σε σύγκριση με το σενάριο της εξαγγελθείσας πολιτικής (όπως λαμβάνεται υπόψη στις φθινοπωρινές προβλέψεις των υπηρεσιών της Επιτροπής), αντιπροσωπεύει χαλάρωση της δημοσιονομικής πολιτικής κατά 0,1 εκατοστιαίας μονάδας του ΑΕΠ για το τρέχον οικονομικό έτος και σύσφιξή της κατά 0,1 εκατοστιαίας μονάδας του ΑΕΠ για το έτος 2006/07. Λαμβάνοντας υπόψη τα εν λόγω μέτρα, το σύνολο των οποίων έχει διαρθρωτικό χαρακτήρα, η Επιτροπή εξακολουθεί να θεωρεί ότι το έλλειμμα το έτος 2006/07 θα υπερβεί το 3% του ΑΕΠ και θα διαμορφωθεί σε 3,1 % του ΑΕΠ, και ότι επομένως δεν έχει προσωρινό χαρακτήρα. Τούτο σημαίνει ότι η απαίτηση της Συνθήκης ως προς το κριτήριο του ελλείμματος δεν ικανοποιείται.9.  Εν αντιθέσει, ο δείκτης χρέους γενικής κυβέρνησης παραμένει σε επίπεδο πολύ χαμηλότερο του 60 % που αποτελεί την τιμή αναφοράς (τα στοιχεία ΔΥΕ του Αυγούστου αναφέρουν δείκτη χρέους ίσο προς 40,8 % του ΑΕΠ κατά το οικονομικό έτος 2004/05) αλλά με κάποια ανοδική τάση εξαιτίας του μεγέθους των πραγματικών και των προβλεπόμενων πρωτογενών ελλειμμάτων. Στις φθινοπωρινές προβλέψεις της Επιτροπής ο δείκτης χρέους προβλέπεται ότι θα φθάσει το 44½% του ΑΕΠ το 2007/08.10.  Όπως ορίζει το άρθρο 2 παράγραφος 4 του κανονισμού (EΚ) αριθ. 1467/97, «σχετικοί παράγοντες» μπορούν να ληφθούν υπόψη στην απόφαση του Συμβουλίου όσον αφορά την ύπαρξη υπερβολικού ελλείμματος, που προβλέπεται στην παράγραφο 6 του άρθρου 104 μόνον εφόσον πληρούται καθ’ ολοκληρίαν η διπλή προϋπόθεση ότι το έλλειμμα του ευρύτερου δημόσιου τομέα πρέπει να παραμένει πλησίον της τιμής αναφοράς και η υπέρβαση της τιμής αυτής να είναι προσωρινή. Στην περίπτωση του Ηνωμένου Βασιλείου αυτό δεν συμβαίνει. Συνεπώς δεν μπορούν να ληφθούν υπόψη άλλοι σχετικοί παράγοντες στην παρούσα απόφαση.ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Από τη συνολική αξιολόγηση απορρέει ότι στο Ηνωμένο Βασίλειο υφίσταται υπερβολικό έλλειμμα.Άρθρο 2Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.Βρυξέλλες.Για το ΣυμβούλιοΟ πρόεδρος […] [1] ΕΕ L 209, τα ης 2.8.1997 Κανονισμός όπως τροποποιήθηκε από τον κανονισμό (ΕΚ) αριθ. 1056/2005 (ΕΕ L 174 της 7.7.2005, σ. 5).[2] http://europa.eu.int/eur-lex/en/treaties/selected/livre340.html[3] Κοινοποίηση ΔΥΕ – Αύγουστος 2005, αναθεώρηση προς τα κάτω από 3,3% του ΑΕΠ. Τα δεδομένα που διαβίβασε τον Αύγουστο το Ηνωμένο Βασίλειο επικυρώθηκαν από την Eurostat στις 26 Σεπτεμβρίου 2005.[4] Βλ.http://europa.eu.int/comm/economy_finance/about/activities/sgp/country/edp/edprep2004_uk.pdf http://europa.eu.int/comm/economy_finance/about/activities/sgp/country/edp/edprep2004_uk.pdf[5] Η ΔΥΕ εφαρμόζεται στο Ηνωμένο Βασίλειο σε βάση οικονομικού έτους. Τα πραγματικά στοιχεία για το αποτέλεσμα γενικής κυβέρνησης του ΗΒ εφαρμόζουν την απόφαση της Eurostat, της 14 Ιουλίου 2000, για την ταξινόμηση των εσόδων από τις άδειες κινητής τηλεφωνίας τρίτης γενεάς (UMTS). Γενικά, το Ηνωμένο Βασίλειο δεν έχει εφαρμόσει την απόφαση αυτή όσον αφορά την δημοσίευση των δεδομένων σχετικά με τα δημόσια οικονομικά στο εσωτερικό της χώρας και εξαιτίας αυτού το καθαρό δανειστικό αποτέλεσμα σε βάση Eurostat περίπου 0,1 εκατοστιαίας μονάδας του ΑΕΠ ετησίως να είναι κατώτερο από αυτό που δημοσιεύεται στους εθνικούς λογαριασμούς του Ηνωμένου Βασιλείου, από το 2001 και το 2001/02 και μετά, αντιστοίχως.[6] Ωστόσο, το έλλειμμα του έτους 2004/05 αναθεωρήθηκε προς τα πάνω, μετά την κοινοποίηση του Αυγούστου. Το αποτέλεσμα συνάδει με εκείνο που αναφέρεται στην προκαταρκτική έκθεση για τον προϋπολογισμό που κατατέθηκε τον Δεκέμβριο του 2005, και ανέρχεται σε 3,3% του ΑΕΠ.[7] http://europa.eu.int/comm/economy_finance/about/activities/sgp/edp/com_rep_uk.pdf[8] http://europa.eu.int/eur-lex/en/treaties/selected/livre340.html[9] ΕΕ L 209, 2.8.1997, σ. 6. Κανονισμός όπως τροποποιήθηκε από τον κανονισμό (ΕΚ) αριθ. 1056/2005 (ΕΕ L 174 της 7.7.2005, σ. 5).[10] ΕΕ L 332, της 31.12.1993, σ. 7. Κανονισμός όπως τροποποιήθηκε από τον κανονισμό (ΕΚ) αριθ. 475/2000 (ΕΕ L 58, της 3.3.2000, σ. 1) και τον κανονισμό της Επιτροπής (EΚ) αριθ. 351/2002 (ΕΕ L 55, της 26.2.2002, σ. 23).[11] Κοινοποίηση ΔΥΕ – Αύγουστος 2005, αναθεώρηση προς τα κάτω από 3,3% του ΑΕΠ. Τα δεδομένα που διαβίβασε τον Αύγουστο το Ηνωμένο Βασίλειο επικυρώθηκαν από την Eurostat στις 26 Σεπτεμβρίου 2005.[12] Βλ. http://europa.eu.int/comm/economy_finance/about/activities/sgp/country/edp/edprep2004_uk.pdf


Avis juridique important

|

31970H0127

70/127/ΕΟΚ: Σύσταση της Επιτροπής, της 22ας Δεκεμβρίου 1969, προς την Γαλλική Δημοκρατία σχετικά με τη διευθέτηση του εθνικού μονοπωλίου εμπορικού χαρακτήρα πυρίτιδος και εκρηκτικών (Το κείμενο στη γαλλική γλώσσα είναι το μόνο αυθεντικό)

Επίσημη Εφημερίδα αριθ. L 031 της 09/02/1970 σ. 0024 - 0025 Δανική ειδική έκδοση: Σειρά II τόμος VI σ. 0036  Αγγλική ειδική έκδοση: Σειρά II τόμος VI σ. 0033

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */